               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.12.2017
            COM(2017) 782 final
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση έπειτα από αίτηση της Σουηδίας – EGF/2017/007 SE/Ericsson

               ΑΙΤΙΟΛΟΓΙΚΗ ΕΚΘΕΣΗ

               ΠΛΑΙΣΙΟ ΤΗΣ ΠΡΟΤΑΣΗΣ

               1.Οι κανόνες που εφαρμόζονται στις χρηματοδοτικές συνεισφορές του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) καθορίζονται στον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006
                  1
                («κανονισμός ΕΤΠ»).

               2.Στις 9 Αυγούστου 2017, η Σουηδία υπέβαλε την αίτηση EGF/2017/007 SE/Ericsson για χρηματοδοτική συνεισφορά από το ΕΤΠ, μετά τις απολύσεις
                  2
                στην εταιρεία Ericsson (Telefonaktiebolaget LM Ericsson) στη Σουηδία.

               3.Η Επιτροπή, αφού εξέτασε την εν λόγω αίτηση, κατέληξε στο συμπέρασμα, σύμφωνα με όλες τις εφαρμοστέες διατάξεις του κανονισμού ΕΤΠ, ότι πληρούνται οι όροι για τη χορήγηση χρηματοδοτικής συνεισφοράς από το ΕΤΠ.

               ΠΕΡΙΛΗΨΗ ΤΗΣ ΑΙΤΗΣΗΣ

                        Αίτηση ΕΤΠ

                        EGF/2017/007 SE/Ericsson

                        Κράτος μέλος

                        Σουηδία

                        Οικεία/-ες περιφέρεια/-ες (επίπεδο NUTS 2
                           3
                        )

                        Stockholm (SE11)

                        Östra Mellansverige (SE12)

                        Sydsverige (SE22)

                        Västsverige (SE23)

                        Ημερομηνία υποβολής της αίτησης

                        9 Αυγούστου 2017

                        Ημερομηνία απόδειξης παραλαβής της αίτησης

                        9 Αυγούστου 2017

                        Ημερομηνία αίτησης πρόσθετων πληροφοριών

                        23 Αυγούστου 2017

                        Προθεσμία για την υποβολή των πρόσθετων πληροφοριών

                        4 Οκτωβρίου 2017

                        Προθεσμία για την ολοκλήρωση της αξιολόγησης

                        27 Δεκεμβρίου 2017

                        Κριτήριο παρέμβασης

                        Άρθρο 4 παράγραφος 1 στοιχείο α) του κανονισμού ΕΤΠ

                        Κύρια επιχείρηση

                        Telefonaktiebolaget LM Ericsson
                           4

                        Αριθμός των οικείων επιχειρήσεων

                        1

                        Τομέας/-είς οικονομικής δραστηριότητας

                        (κλάδος NACE αναθ. 2)
                           5

                        NACE αναθ. 2 κλάδος 26 (Κατασκευή ηλεκτρονικών υπολογιστών, ηλεκτρονικών και οπτικών προϊόντων)

                        Αριθμός θυγατρικών, προμηθευτών και κατάντη παραγωγών

                        0

                        Περίοδος αναφοράς (τέσσερις μήνες):

                        17 Ιανουαρίου 2017 – 17 Μαΐου 2017

                        Αριθμός απολύσεων κατά την περίοδο αναφοράς α)

                        1 990

                        Αριθμός απολύσεων πριν από ή μετά την περίοδο αναφοράς β)

                        398

                        Συνολικός αριθμός απολύσεων (α + β)

                        2 388

                        Συνολικός αριθμός επιλέξιμων δικαιούχων

                        2 388

                        Συνολικός αριθμός στοχευόμενων δικαιούχων

                        900

                        Αριθμός στοχευόμενων νέων που βρίσκονται εκτός απασχόλησης, εκπαίδευσης ή κατάρτισης (ΕΑΕΚ)

                        0

                        Προϋπολογισμός για εξατομικευμένες υπηρεσίες (σε EUR)

                        3 408 644

                        Προϋπολογισμός για τη χρήση του ΕΤΠ
                           6
                         (σε EUR)

                        142 023

                        Συνολικός προϋπολογισμός (σε EUR):

                        3 550 667

                        Συνεισφορά του ΕΤΠ (60 %) (σε EUR)

                        2 130 400

               ΑΞΙΟΛΟΓΗΣΗ ΤΗΣ ΑΙΤΗΣΗΣ

               Διαδικασία

               4.Η Σουηδία υπέβαλε την αίτηση EGF/2017/007 SE/Ericsson εντός 12 εβδομάδων από την ημερομηνία κατά την οποία ικανοποιήθηκαν τα κριτήρια παρέμβασης που ορίζονται στο άρθρο 4 του κανονισμού ΕΤΠ, στις 9 Αυγούστου 2017. Η Επιτροπή επιβεβαίωσε την παραλαβή της αίτησης την ίδια ημέρα και ζήτησε από τη Σουηδία συμπληρωματικές πληροφορίες πριν από τις 23 Αυγούστου 2017. Οι εν λόγω πρόσθετες πληροφορίες παρασχέθηκαν εντός έξι εβδομάδων από την ημερομηνία της αίτησης. Η προθεσμία των 12 εβδομάδων από την παραλαβή της πλήρους αίτησης, εντός της οποίας η Επιτροπή θα πρέπει να ολοκληρώσει την αξιολόγηση συμμόρφωσης της αίτησης με τις προϋποθέσεις για την παροχή της χρηματοδοτικής συνεισφοράς, λήγει στις 27 Δεκεμβρίου 2017.

               Επιλεξιμότητα της αίτησης

               Οικείες επιχειρήσεις και δικαιούχοι

               5.Η αίτηση αφορά 2 388 εργαζομένους που απολύθηκαν από την Ericsson (τη μητρική εταιρεία Telefonaktiebolaget LM Ericsson και τη θυγατρική της, Ericsson AB), εκ των οποίων θα καλυφθούν 900 απολυμένοι εργαζόμενοι. Η επιχείρηση αυτή λειτουργεί πρωτίστως στον οικονομικό τομέα που ταξινομείται στον κλάδο 26 της NACE αναθ. 2 (Κατασκευή ηλεκτρονικών υπολογιστών, ηλεκτρονικών και οπτικών προϊόντων). Οι απολύσεις της Ericsson έγιναν κυρίως στις περιφέρειες NUTS επιπέδου 2 της Στοκχόλμης (SE11), Västsverige (SE23), και Östra Mellansverige (SE12), αλλά υπήρξαν επίσης και εργαζόμενοι που απολύθηκαν στην περιοχή Sydsverige (SE22).

                        Επιχειρήσεις και αριθμός απολύσεων κατά την περίοδο αναφοράς

                        Telefonaktiebolaget LM Ericsson (συμπεριλαμβανομένης της Ericsson AB)

                        1 990

               Κριτήρια παρέμβασης

               6.Η Σουηδία υπέβαλε την αίτηση δυνάμει των κριτηρίων παρέμβασης που προβλέπονται στο άρθρο 4 παράγραφος 1 στοιχείο α) του κανονισμού ΕΤΠ, σύμφωνα με το οποίο απαιτούνται τουλάχιστον 500 απολύσεις εργαζομένων κατά τη διάρκεια περιόδου αναφοράς τεσσάρων μηνών σε επιχείρηση κράτους μέλους.

               7.Η περίοδος αναφοράς των τεσσάρων μηνών για την αίτηση εκτείνεται από τις 17 Ιανουαρίου 2017 έως τις 17 Μαΐου 2017.

               8.Οι απολύσεις κατά την περίοδο αναφοράς είναι οι εξής:

               –1 990 εργαζόμενοι απολύθηκαν από την Ericsson.

               Υπολογισμός των απολύσεων και της παύσης δραστηριότητας

               9.Οι απολύσεις κατά την περίοδο αναφοράς υπολογίστηκαν ως εξής:

               –1 990 από την ημερομηνία κατά την οποία ο εργοδότης ειδοποίησε προσωπικά τον εργαζόμενο για την απόλυσή του ή για την καταγγελία της σύμβασης εργασίας του.

               Επιλέξιμοι δικαιούχοι

               10.Εκτός από τους εργαζομένους που προαναφέρθηκαν, στους επιλέξιμους δικαιούχους περιλαμβάνονται 398 εργαζόμενοι που απολύθηκαν πριν από ή μετά την περίοδο αναφοράς των τεσσάρων μηνών. Οι εν λόγω εργαζόμενοι έλαβαν τη συλλογική κοινοποίηση για την απόλυσή τους στις 31 Οκτωβρίου 2016, αλλά παρέλαβαν τις ατομικές ειδοποιήσεις τους εκτός της περιόδου αναφοράς των 4 μηνών για την αίτηση αυτή.

               11.Κατά συνέπεια, οι επιλέξιμοι δικαιούχοι είναι συνολικά 2 388.

               Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης

               12.Η Σουηδία, για να καταδείξει τη σχέση μεταξύ, αφενός, των απολύσεων και της παύσης δραστηριότητας και, αφετέρου, των μειζόνων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης, προβάλλει το επιχείρημα ότι οι απολύσεις πραγματοποιήθηκαν στον επιχειρηματικό τομέα της βιομηχανίας τηλεπικοινωνιών που ασχολείται με τον τομέα υλισμικού της βιομηχανίας τηλεπικοινωνιών, και ότι αυτό οφείλεται στην αρνητική ανάπτυξη που είχε η εταιρεία στον τομέα αυτόν στη Σουηδία λόγω του παγκόσμιου ανταγωνισμού.

               13.Πρόκειται ήδη για τη δεύτερη αίτηση ΕΤΠ της Σουηδίας όσον αφορά την εταιρεία Ericsson. Η επιχείρηση μετέφερε πρόσφατα μεγάλο μέρος της παραγωγής υλισμικού της στην Ασία, λόγω της ευνοϊκής σχέσης κόστους-ποιότητας παραγωγής στην Ινδία και την Κίνα και του μεγέθους των αναπτυσσόμενων αγορών που βρίσκονται κοντά στις εγκαταστάσεις παραγωγής των προϊόντων υλισμικού.

               14.Στο πλαίσιο των συνεχιζόμενων περικοπών στην Ericsson, η πρώτη αίτηση της Σουηδίας εξ ονόματος μιας προηγούμενης ομάδας απολυμένων εργαζομένων (στην αρχή της συνεχιζόμενης μετεγκατάστασης λόγω παγκοσμιοποίησης) υποβλήθηκε στις 31 Μαρτίου 2016 και εγκρίθηκε από το Κοινοβούλιο και το Συμβούλιο στις 11 Οκτωβρίου 2016.

               15.Όπως έδειξε μελέτη που διεξήχθη το 2013 στην Ευρώπη από την ΕΥ
                  7
               , οι βιομηχανίες παραγωγής τεχνολογίας των πληροφοριών και των τηλεπικοινωνιών ήταν ιδιαίτερα επιρρεπείς στην εξωτερική ανάθεση και τη μετεγκατάσταση στην Ασία. Αυτή η τάση προβλέπεται να συνεχιστεί, καθώς αυξάνεται ο παγκόσμιος ανταγωνισμός για την περικοπή του κόστους και πολλές εταιρείες του τομέα προσφεύγουν σε περαιτέρω εξωτερική ανάθεση.

               16.Σύμφωνα με τα στοιχεία της Ericsson, η εταιρεία μείωνε σταδιακά το προσωπικό της στη Σουηδία (από 21 178 υπαλλήλους το 2005
                  8
                σε 14 483 τον Ιούνιο του 2017
                  9
               ). Παρά τις απολύσεις στη Σουηδία, ο αριθμός των εργαζομένων που απασχολεί η Ericsson παγκοσμίως αυξήθηκε μεταξύ του 2005  και του 2014, από 56 055 σε 118 055 υπαλλήλους
                  10
               , αλλά στη συνέχεια μειώθηκε σε 109 127 υπαλλήλους τον Ιούνιο του  2017
                  11
               . Αυτό αντικατοπτρίζει τις δυσκολίες και τον ανταγωνισμό που αντιμετωπίζει η εταιρεία σε παγκόσμιο επίπεδο, όχι μόνο στη Σουηδία.

               17.Μέχρι σήμερα, ο κλάδος 26 της NACE αναθ. 2 (κατασκευή ηλεκτρονικών υπολογιστών, ηλεκτρονικών και οπτικών προϊόντων) ήταν το αντικείμενο 17 αιτήσεων ΕΤΠ, εκ των οποίων 14 οφείλονται στην παγκοσμιοποίηση του εμπορίου (συμπεριλαμβανομένης της παρούσας αίτησης) και 3 στην παγκόσμια χρηματοπιστωτική και οικονομική κρίση
                  12
               .

               Γεγονότα που οδήγησαν στις απολύσεις και την παύση δραστηριότητας

               18.Τα γεγονότα που οδήγησαν σ’ αυτές τις απολύσεις και την παύση δραστηριότητας εντάσσονται στις δραστηριότητες αναδιάρθρωσης και μετεγκατάστασης της εταιρείας τηλεπικοινωνιών, οι οποίες ξεκίνησαν το 2014. Εκείνη την περίοδο, οι γραμμές παραγωγής υλισμικού για τις τηλεπικοινωνίες έκλεισαν σε διάφορες εγκαταστάσεις όπως επίσης έκλεισαν και 3 ολόκληρα εργοστάσια της Ericsson (Kumla, Borås και Katrinenholm).

               19.Η Ericsson αντιμετωπίζει ένα αβέβαιο μέλλον λόγω των διαρθρωτικών αλλαγών που έχει υποστεί ο κλάδος λόγω της παγκοσμιοποίησης και του αυξημένου ανταγωνισμού που αυτή επέφερε από ανταγωνιστές ιδίως στην Ασία, οι οποίοι μπορούν να μειώσουν τις τιμές σε σχέση με την Ευρώπη.

               20.Η Ericsson θεωρεί ότι το ανταγωνιστικό της πλεονέκτημα βρίσκεται περισσότερο στην ανάπτυξη λογισμικού, και προσπαθεί να εστιάσει τις δυνάμεις της ανάλογα με τη ζήτηση, όπως αυτή διαμορφώνεται από την παγκοσμιοποίηση. Επομένως, η επιχείρηση όχι μόνο μεταφέρει την παραγωγή της στο εξωτερικό, αλλά και μετατοπίζει το κέντρο βάρους της από την παραγωγή υλισμικού στις υπηρεσίες και τις πωλήσεις λογισμικού. Το μερίδιο του εν λόγω κλάδου έχει αυξηθεί στο 67 % της παραγωγής το 2016, από το 50 % πριν από μία δεκαετία
                  13
               .

               21.Στο παρελθόν, η αγορά της υποδομής του δικτύου ραδιοπρόσβασης (RAN) ήταν μείζων χώρος ανάπτυξης για την Ericsson, ωστόσο το μερίδιο αγοράς της εταιρείας στον εν λόγω τομέα μειώνεται λόγω της παγκοσμιοποίησης και του ανταγωνισμού. Η Huawei (μια κινεζική εταιρεία τηλεπικοινωνιών) έχει ήδη ξεπεράσει την Ericsson στον τομέα αυτόν
                  14
               .

               22.Ένας σημαντικός νέος τομέας όπου η Ericsson προτίθεται να επεκταθεί στο μέλλον για να είναι σε θέση να ακολουθήσει τις παγκόσμιες τάσεις, είναι η τεχνολογία υπολογιστικού νέφους. Για να υπερνικηθούν τα προβλήματα της εταιρείας που οφείλονται στον παγκόσμιο ανταγωνισμό, ένα μεγάλο μέρος της προγραμματισμένης έρευνας και ανάπτυξης της Ericsson στον τομέα αυτόν δεν θα αφιερωθεί σε Σουηδούς εργαζομένους ή σε σουηδικές εγκαταστάσεις, αλλά π.χ. στην Κίνα όπου ο αριθμός ταλαντούχων υπαλλήλων και η συνολική ζήτηση είναι κατά πολύ μεγαλύτερα —για παράδειγμα, το 40,8 % των ατόμων που απασχολούνται στην τεχνολογία υπολογιστικού νέφους παγκοσμίως βρίσκονται στην Κίνα
                  15
               .

               Αναμενόμενος αντίκτυπος των απολύσεων όσον αφορά την οικονομία και την απασχόληση σε τοπικό, περιφερειακό και εθνικό επίπεδο

               23.Ο αναμενόμενος αντίκτυπος των απολύσεων στην τοπική και την περιφερειακή οικονομία και την απασχόληση ποικίλλει· ωστόσο, τα προβλήματα που αντιμετωπίζουν οι περιφέρειες είναι παρεμφερή. Στο σύνολο, το μείζον πρόβλημα είναι ότι υπάρχουν πολλοί απολυμένοι εργαζόμενοι μεγαλύτερης ηλικίας με εξειδικευμένες δεξιότητες σε έναν βιομηχανικό κλάδο που δεν υφίσταται πλέον.

               24.Παρά το γεγονός ότι υπάρχει τεράστια ζήτηση για άτομα με δεξιότητες στον τομέα της πληροφορικής σε διάφορες περιοχές, υπάρχει αναντιστοιχία δεξιοτήτων όσον αφορά τους απολυμένους της Ericsson και τις απαιτήσεις της αγοράς εργασίας. Σε εθνικό επίπεδο η αγορά εργασίας είναι σε αρκετά καλή κατάσταση στη Σουηδία. Η πρόκληση έγκειται στο ότι πολλά άτομα με τις ίδιες δεξιότητες απολύθηκαν ταυτόχρονα, στις ίδιες γεωγραφικές περιοχές.

               25.Οι χειρώνακτες εργάτες βρίσκονται σε δυσχερέστερη θέση, καθώς έχουν μείνει πολύ λίγες παραδοσιακές θέσεις εργασίας στον κατασκευαστικό τομέα στη Σουηδία. Θα χρειαστούν σημαντική επιμόρφωση για να είναι σε θέση να εργαστούν στον κλάδο των υπηρεσιών στον δημόσιο και τον ιδιωτικό τομέα, δηλ. στους κύριους τομείς όπου υπάρχει ζήτηση υπαλλήλων. Γι’ αυτόν τον λόγο, τα κονδύλια του ΕΤΠ για τους 900 εργαζομένους θα χρησιμοποιηθούν κυρίως για τη βοήθεια των χειρωνάκτων εργατών, οι οποίοι θα έχουν πολύ λιγότερες ευκαιρίες ανάκτησης εργασίας. Η απώλεια των χειρωνακτικών θέσεων εργασίας στις μονάδες παραγωγής της Ericsson έπληξε περισσότερο τις μονάδες στις πόλεις Kumla και Borås
                  16
               .

               26.Οι απολυμένοι εργαζόμενοι της Ericsson που διαθέτουν υψηλότερη μόρφωση αναμένεται ότι θα έχουν περισσότερες πιθανότητες ανεύρεσης εργασίας, ιδιαίτερα σε τομείς όπως οι δημόσιες συμβάσεις και η εκπαίδευση, αλλά και σε εντελώς νέους τομείς δεξιοτήτων όπως οι τεχνολογίες της πληροφορίας, για τις οποίες θα χρειαστούν σημαντική επανεκπαίδευση. Υπάρχει ζήτηση για εργαζομένους σ’ αυτούς τους τομείς και τα προγράμματα επανεκπαίδευσης αναμένεται ότι θα βοηθήσουν τους μη χειρώνακτες εργαζομένους να βρουν θέσεις εργασίας. Ειδικότερα, έχει αναφερθεί ότι οι απολύσεις μη χειρωνάκτων εργαζομένων στις εγκαταστάσεις της Ericsson στην πόλη Karlskrona, αλλά και στη Στοκχόλμη, στο Γκέτεμποργκ και στο Linköping
                  17
               , θα έχουν τις μεγαλύτερες επιπτώσεις στην περιφερειακή οικονομία και απασχόληση.

               27.Για την τριμηνιαία επισκόπηση που αφορά τη Σουηδία, τα τελευταία στατιστικά στοιχεία για το δεύτερο τρίμηνο του 2017 δείχνουν ότι το συνολικό ποσοστό της μακροχρόνιας ανεργίας στις ηλικίες από 25 έως 74 ετών στη Σουηδία ανέρχεται σε 25,5 %. Για την ηλικιακή ομάδα 25-49 ετών, το ποσοστό μειώνεται σε 20,5 %· ωστόσο, για την ηλικιακή ομάδα 55-64 ετών, η μακροχρόνια ανεργία που υπερβαίνει τους 12 μήνες αυξάνεται εντυπωσιακά σε 39 % της συνολικής ανεργίας
                  18
               . Παρότι η κατάσταση της απασχόλησης είναι σχετικά σταθερή αυτή τη στιγμή στη Σουηδία, είναι σαφές ότι η ανεύρεση εργασίας είναι δύσκολη για τους εργαζομένους της ηλικιακής ομάδας των 55-64 ετών.

               28.Αυτή η ομάδα αποτελεί περισσότερο από το 30 % των 900 απολυμένων εργαζομένων που αφορούν τα μέτρα. Το σχέδιο σκοπεύει να εστιαστεί ειδικά στην ομάδα αυτή στο πλαίσιο της ενότητας «Μέτρα για μειονεκτούσες ομάδες». Πολλοί από τους εργαζομένους της συγκεκριμένης ομάδας εργάζονταν για την Ericsson για μεγάλο χρονικό διάστημα και είχαν δεξιότητες που δεν χρειάζονται εκτός της εταιρείας και της βιομηχανίας τηλεπικοινωνιακού υλισμικού, η οποία έχει μετεγκατασταθεί στο εξωτερικό. Οι εργαζόμενοι αυτοί αντιμετωπίζουν μια πολύ δύσκολη αγορά εργασίας έχοντας παρωχημένες δεξιότητες, συχνά ελάχιστη εμπειρία της αγοράς εργασίας και τον πραγματικό κίνδυνο να καταστούν μακροχρόνια άνεργοι. Για παράδειγμα, στη Σουηδία τα άτομα άνω των 47 ετών δεν είναι δυνατόν να λάβουν κρατικό επίδομα σπουδών, γεγονός που σημαίνει ότι, για τη στοχευόμενη ομάδα, οι ευκαιρίες επανεκπαίδευσης είναι ένας από τους τομείς όπου χρειάζεται ιδιαίτερα η αλληλεγγύη του ΕΤΠ, έτσι ώστε να τους δοθεί η δυνατότητα να επανεκπαιδευθούν και να βρουν εργασία σ’ έναν νέο επαγγελματικό τομέα.

               Στοχευόμενοι δικαιούχοι και προτεινόμενες δράσεις

               Στοχευόμενοι δικαιούχοι

               29.Ο εκτιμώμενος αριθμός των απολυμένων που αναμένεται να συμμετάσχουν στα μέτρα είναι 900. Η κατανομή των εργαζομένων αυτών κατά φύλο, ιθαγένεια και ηλικιακή ομάδα έχει ως εξής:

                        Κατηγορία

                        Αριθμός
                           στοχευόμενων δικαιούχων (στρογγυλοποιημένα ποσοστά)

                        Φύλο:

                        Άνδρες:

                        600

                        (66,67 %)

                        Γυναίκες:

                        300

                        (33,33 %)

                        Ιθαγένεια:

                        Πολίτες της ΕΕ:

                        900

                        (100,00 %)

                        Πολίτες τρίτων χωρών:

                        0

                        (0 %)

                        Ηλικιακή ομάδα
                           19
                        :

                        15-24 ετών:

                        1

                        (0,11 %)

                        25-29 ετών:

                        5

                        (0,56 %)

                        30-54 ετών:

                        617

                        (68,56 %)

                        55-64 ετών:

                        272

                        (30,22 %)

                        άνω των 64 ετών:

                        5

                        (0,56 %)

               Επιλεξιμότητα των προτεινόμενων δράσεων

               30.Οι εξατομικευμένες υπηρεσίες που πρόκειται να παρασχεθούν στους απολυμένους εργαζομένους συνίστανται στα εξής:

               Παροχή συμβουλών και σχεδιασμός σταδιοδρομίας:

               –Ενδελεχής αξιολόγηση και εξατομικευμένος σχεδιασμός: Αυτό το μέτρο περιλαμβάνει μια γενική διαδικασία εγγραφής, μια τυποποιημένη ανασκόπηση της προηγούμενης επαγγελματικής πείρας και κατάρτισης, μια αξιολόγηση της απασχολησιμότητας του αιτούντος, την κατάρτιση ενός ατομικού «σχεδίου δράσης», καθώς και διάφορες ενδελεχείς συνεντεύξεις και αξιολογήσεις σε ατομικό επίπεδο. Συμμετέχουν διάφοροι υπεύθυνοι επαγγελματικής καθοδήγησης, ώστε οι αιτούντες να δέχονται εξατομικευμένες υπηρεσίες ανάλογα με τις ατομικές τους ανάγκες.

               –Βοήθεια για την αναζήτηση εργασίας: Αυτό το μέτρο συνδυάζει τις τυποποιημένες υπηρεσίες της σουηδικής δημόσιας υπηρεσίας απασχόλησης (Arbetsförmedlingen) όσον αφορά την αναζήτησης εργασίας —συμπεριλαμβανομένων σεμιναρίων για τη σύνταξη βιογραφικών σημειωμάτων και εκγύμνασης για συνεντεύξεις— με νέα εξατομικευμένα μέτρα. Αυτά τα νέα μέτρα, καθώς και η πρόσθετη βοήθεια που θα δοθεί με τη χρηματοδότηση του ΕΤΠ, περιλαμβάνουν συνεργασία και συνεδριάσεις με εκπροσώπους των εταιρειών επανένταξης στην αγορά εργασίας, άμεση επαφή με επιχειρήσεις που προσλαμβάνουν, ατομική και ομαδική υποστήριξη ώστε οι αιτούντες να αντιστοιχίζουν τις δεξιότητές τους με τις διαθέσιμες θέσεις στην αγορά εργασίας, και παρουσιάσεις σχετικά με τις συνθήκες στις διάφορες αγορές εργασίας των περιφερειών. Θα δοθεί επίσης βοήθεια στους αιτούντες ώστε να μπορούν να χρησιμοποιήσουν τις δεξιότητες που ήδη κατέχουν σε νέους τομείς εργασίας.

               –Παροχή κινήτρων μέσω της καθοδήγησης και σχεδιασμός σταδιοδρομίας: Αυτό το μέτρο θα προσφέρει στους αιτούντες βοήθεια και υποστήριξη ώστε να αποκτήσουν κίνητρα και έμπνευση, μέσα από επαγγελματικές συνεδριάσεις και διαλέξεις με εξωτερικούς ομιλητές, ειδικά επιλεγμένους για τους δικαιούχους του ΕΤΠ. Οι εκδηλώσεις αυτές θα παροτρύνουν τους εργαζομένους να αποκτήσουν νέες δεξιότητες, νέα εκπαίδευση και κατάρτιση. Οι διαλέξεις θα παράσχουν πληροφορίες σχετικά με την αγορά εργασίας, με τις δεξιότητες που είναι σημαντικές ανά τομέα, με ευκαιρίες κατάρτισης, καθώς και δικτύωση με άλλα ενδιαφερόμενα μέρη, τόσο σε ατομικό όσο και σε ομαδικό επίπεδο. Αναμένεται ότι το μέτρο αυτό θα ωφελήσει ιδιαίτερα τους μεγαλύτερους, άνω των 50 ετών, απολυμένους εργαζομένους.

               Μέτρα για μειονεκτούσες ομάδες

               –Αυτό το μέτρο θα εστιάζεται ειδικά στη βοήθεια των μειονεκτούντων απολυμένων εργαζομένων, δηλ. των ατόμων άνω των 50 ετών που κινδυνεύουν να γίνουν μακροχρόνια άνεργοι και εκείνων που έχουν μαθησιακές ή σωματικές αναπηρίες, και συνεπώς χρειάζονται επιπλέον υποστήριξη. Στο μέτρο περιλαμβάνεται βοήθεια από ειδικούς (μεταξύ άλλων και από ψυχολόγο και φυσιοθεραπευτή), ώστε να βοηθηθούν οι εν λόγω εργαζόμενοι κατά την αλλαγή επαγγέλματος. Εφόσον στη Σουηδία δεν είναι δυνατή η χορήγηση επιδόματος σπουδών σε άτομα άνω των 47 ετών, η επανεκπαίδευση αυτής της ιδιαίτερα ευάλωτης ομάδας, που χρειάζεται αλληλεγγύη, θα χρηματοδοτηθεί από το ΕΤΠ.

               Υποστήριξη της επιχειρηματικότητας

               –Αυτό το μέτρο θα προωθήσει την επιχειρηματικότητα μεταξύ των αιτούντων, δίνοντάς τους την ευκαιρία να υποβάλουν αίτηση για επιχορήγηση με σκοπό τη σύσταση νέας επιχείρησης, μέσω του προγράμματος των δημόσιων υπηρεσιών απασχόλησης (ΔΥΑ)· (στο μέτρο περιλαμβάνονται ενδελεχείς υπηρεσίες συμβουλευτικής για τις επιχειρήσεις καθώς και μελέτη σκοπιμότητας πριν από την έγκριση της εξαμηνιαίας επιχορήγησης).

               Εκπαίδευση και κατάρτιση

               –Αυτό το μέτρο περιλαμβάνει ευκαιρίες για επαγγελματική κατάρτιση που συνδυάζει την τυπική εκπαίδευση με πρακτική άσκηση σε εταιρείες (οι οποίες κανονικά δεν παρέχονται από τις ΔΥΑ), κάνοντας επίσης χρήση και των υπηρεσιών που προσφέρουν οι οργανισμοί επανένταξης στην αγορά εργασίας. Επιπλέον, το μέτρο αυτό θα δώσει στους αιτούντες πρόσβαση σε ακαδημαϊκά και εξατομικευμένα μαθήματα, καθώς και σε εξειδικευμένη εκπαίδευση για διάστημα έως και 12 μήνες ή δύο εξάμηνα σε τριτοβάθμια εκπαιδευτικά ιδρύματα. Εκπαίδευση ή κατάρτιση η οποία διαρκεί δύο ή περισσότερα έτη μπορεί να εγκριθεί έως και για 6 μήνες ακόμα, έως τις 9 Φεβρουαρίου 2020, εάν αυτό κριθεί αναγκαίο κατά τη διάρκεια της ενδελεχούς αξιολόγησης. Θα δοθεί έμφαση στη διάσταση του φύλου και στην παροχή κινήτρων στους αιτούντες ώστε να κατευθυνθούν σε νέες σταδιοδρομίες όπου δεν ισχύουν οι παραδοσιακοί ρόλοι των φύλων.

               –Γενικότερα, έμφαση θα δοθεί σε σύντομα προγράμματα (επαν)εκπαίδευσης, στην επιμόρφωση και την πιστοποίηση. Λόγω του ιστορικού των εργαζομένων και της ζήτησης στην αγορά εργασίας, αυτά τα προγράμματα επανεκπαίδευσης θα αφορούν κυρίως τον κλάδο των ΤΠ. Οι τομείς ικανοτήτων που αποτελούν αντικείμενο των μέτρων αυτών μπορεί να διευρυνθούν στην πορεία του σχεδίου, όμως η έμφαση θα παραμείνει στα μεμονωμένα άτομα και στις ατομικές τους ανάγκες.

               Επιδόματα αναζήτησης εργασίας και κινητικότητας

               –Αυτά τα μέτρα θα βοηθήσουν τους αιτούντες στην καθημερινή τους ζωή και θα καλύψουν τα οδοιπορικά έξοδα μετακίνησης για συνεντεύξεις (άνω των 600 SEK
                  20
               ), κατάρτιση κλπ., κατά την περίοδο αναζήτησης εργασίας. Η καταβολή του επιδόματος θα εξαρτάται από τις αποδείξεις που προσκομίζουν οι δικαιούχοι σχετικά με τις δραστηριότητές τους για την ανεύρεση εργασίας, ενώ το ποσό του επιδόματος θα εξαρτάται από τα συγκεκριμένα προγράμματα στα οποία συμμετέχουν οι δικαιούχοι.

               31.Οι προτεινόμενες δράσεις που περιγράφονται εδώ αποτελούν ενεργητικά μέτρα για την αγορά εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 7 του κανονισμού ΕΤΠ. Οι δράσεις αυτές δεν υποκαθιστούν τα παθητικά μέτρα κοινωνικής προστασίας.

               32.Το σχέδιο θα συμβάλει στη βιώσιμη οικονομική ανάπτυξη στη Σουηδία. Η δημόσια υπηρεσία απασχόλησης (Arbetsförmedlingen) υποχρεούται να περιλαμβάνει περιβαλλοντικές απαιτήσεις στις προσκλήσεις της για υποβολή προσφορών καθώς και στις δικές της πρακτικές, και συνεπώς τα εκπαιδευτικά προγράμματα συνάδουν με τον σουηδικό περιβαλλοντικό κώδικα ή με τους 16 σουηδικούς περιβαλλοντικούς στόχους ποιότητας.

               33.Η Σουηδία υπέβαλε τις απαιτούμενες πληροφορίες σχετικά με τις δράσεις που είναι υποχρεωτικές για τις εμπλεκόμενες επιχειρήσεις βάσει της εθνικής νομοθεσίας ή των συλλογικών συμβάσεων. Επιβεβαίωσε ότι η χρηματοδοτική συνεισφορά από το ΕΤΠ δεν θα αντικαταστήσει καμία από τις δράσεις αυτές.

               Εκτιμώμενος προϋπολογισμός

               34.Το εκτιμώμενο συνολικό κόστος ανέρχεται σε 3 550 667 EUR, εκ των οποίων οι δαπάνες για τις εξατομικευμένες υπηρεσίες ανέρχονται σε 3 408 644 EUR και οι δαπάνες για τις δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων σε 142 023 EUR.

               35.Η συνολική χρηματοδοτική συνεισφορά που ζητείται από το ΕΤΠ είναι 2 130 400 EUR (60 % του συνολικού κόστους).

                        Δράσεις

                        Εκτιμώμενος αριθμός συμμετεχόντων

                        Εκτιμώμενο κόστος (στρογγυλοποιημένο) ανά συμμετέχοντα
                        (σε EUR)
                           21

                        Εκτιμώμενο συνολικό κόστος

                        (σε EUR)
                           22

                        Εξατομικευμένες υπηρεσίες [δράσεις που προβλέπονται στο άρθρο 7 παράγραφος 1 στοιχεία α) και γ) του κανονισμού ΕΤΠ]

                        Παροχή συμβουλών και σχεδιασμός σταδιοδρομίας:

                        900

                        438

                        393 841

                        Μέτρα για μειονεκτούσες ομάδες
                           (προστατευόμενη και υποστηριζόμενη απασχόληση)

                        130

                        1 005

                        130 700

                        Υποστήριξη της επιχειρηματικότητας

                        85

                        1 538

                        130 700

                        Εκπαίδευση και κατάρτιση
                           (Παροχή εκπαίδευσης ή κατάρτισης για την ανεύρεση νέας εργασίας)

                        155

                        10 119

                        1 568 394

                        Υποσύνολο (α):

                        Ποσοστό της δέσμης εξατομικευμένων υπηρεσιών

                        –

                        2 223 635

                        (65,24 %)

                        Επιδόματα και κίνητρα [δράσεις που προβλέπονται στο άρθρο 7 παράγραφος 1 στοιχείο β) του κανονισμού ΕΤΠ]

                        Επιδόματα αναζήτησης εργασίας:

                        - Πρόγραμμα κατάρτισης για την αγορά εργασίας

                        - Δραστηριότητα υποστήριξης (για τις περιόδους πρακτικής άσκησης, για τη σύσταση νέων επιχειρήσεων κ.λπ.)

                        - Επίδομα συμμετοχής και στήριξη της δραστηριότητας για το πρόγραμμα αποκατάστασης

                        95

                        10 823

                        1 028 170

                        Επίδομα κινητικότητας

                        70

                        2 241

                        156 839

                        Υποσύνολο (β):

                        Ποσοστό της δέσμης εξατομικευμένων υπηρεσιών

                        –

                        1 185 009

                        (34,76 %)

                         Δράσεις που προβλέπονται στο άρθρο 7 παράγραφος 4 του κανονισμού ΕΤΠ

                        1. Προπαρασκευαστικές δραστηριότητες

                        –

                        -

                        2. Διαχείριση

                        –

                        95 846

                        3. Ενημέρωση και δημοσιότητα

                        –

                        17 427

                        4. Έλεγχος και υποβολή εκθέσεων

                        –

                        28 750

                        Υποσύνολο (γ):

                        Ποσοστό επί του συνολικού κόστους:

                        –

                        142 023

                        (4 %)

                        Συνολικό κόστος (α + β + γ):

                        –

                        3 550 667

                        Συνεισφορά ΕΤΠ (60 % των συνολικών δαπανών)

                        –

                        2 130 400

               36.Το κόστος των δράσεων  στον ανωτέρω πίνακα, που υπάγονται στις δράσεις που προβλέπονται στο άρθρο 7 παράγραφος 1 στοιχείο β) του κανονισμού ΕΤΠ, δεν υπερβαίνει το 35 % του συνολικού κόστους της συντονισμένης δέσμης εξατομικευμένων υπηρεσιών. Η Σουηδία επιβεβαίωσε ότι οι δράσεις αυτές προϋποθέτουν την ενεργό συμμετοχή των στοχευόμενων δικαιούχων σε δραστηριότητες αναζήτησης εργασίας ή κατάρτισης.

               37.Η Σουηδία επιβεβαίωσε ότι το κόστος των επενδύσεων για την αυτοαπασχόληση, τη σύσταση επιχειρήσεων και την εξαγορά επιχειρήσεων από εργαζομένους δεν θα υπερβαίνει τα 15 000 EUR ανά δικαιούχο.

               Περίοδος επιλεξιμότητας των δαπανών

               38.Η Σουηδία άρχισε να παρέχει τις εξατομικευμένες υπηρεσίες στους στοχευόμενους δικαιούχους στις 7 Φεβρουαρίου 2017. Επομένως, οι δαπάνες για τις δράσεις θα είναι επιλέξιμες για χρηματοδοτική συνεισφορά από το ΕΤΠ από τις 7 Φεβρουαρίου 2017 έως τις 9 Αυγούστου 2019, με εξαίρεση την τριτοβάθμια εκπαίδευση ή τα μαθήματα κατάρτισης, η διάρκεια των οποίων είναι τουλάχιστον διετής, όπου οι δαπάνες θα είναι επιλέξιμες έως τις 9 Φεβρουαρίου 2020.

               39.Η Σουηδία άρχισε να επιβαρύνεται με τις διοικητικές δαπάνες για την εφαρμογή του ΕΤΠ στις 7 Φεβρουαρίου 2017. Συνεπώς, οι δαπάνες για τις δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων είναι επιλέξιμες για χρηματοδοτική συνεισφορά από το ΕΤΠ από τις 7 Φεβρουαρίου 2017 έως τις 9 Φεβρουαρίου 2020.

               Συμπληρωματικότητα με δράσεις που χρηματοδοτούνται από εθνικά ή ενωσιακά ταμεία

               40.Η πηγή της εθνικής προχρηματοδότησης ή συγχρηματοδότησης είναι ο προϋπολογισμός της Arbetsförmedlingen.

               41.Η Σουηδία επιβεβαίωσε ότι τα μέτρα που περιγράφονται παραπάνω και τα οποία λαμβάνουν χρηματοδοτική συνεισφορά από το ΕΤΠ δεν θα λάβουν χρηματοδοτική συνεισφορά από άλλα χρηματοδοτικά μέσα της Ένωσης.

               Διαδικασίες διαβούλευσης με τους στοχευόμενους δικαιούχους ή τους εκπροσώπους τους ή τους κοινωνικούς εταίρους, καθώς και με τις τοπικές και περιφερειακές αρχές

               42.Η Σουηδία επισήμανε ότι η συντονισμένη δέσμη εξατομικευμένων υπηρεσιών έχει σχεδιαστεί σε διαβούλευση με τους στοχευόμενους δικαιούχους και τους εκπροσώπους τους, καθώς και με τις συνδικαλιστικές οργανώσεις. Η ΔΥΑ συνεργάζεται στενά με την Ericsson από την αρχή της διαδικασίας διαρθρωτικής αναπροσαρμογής, και αυτό αποτελεί νέο κύμα απολύσεων για τις οποίες η Σουηδία ζητά τη στήριξη του ΕΤΠ. Όπως και στην πρώτη περίπτωση, στη διάρκεια αυτής της νέας περιόδου απολύσεων, η ΔΥΑ συμμετείχε σε συναντήσεις και διαβουλεύσεις με εκπροσώπους της εταιρείας, με τοπικές αρχές, διάφορες συνδικαλιστικές οργανώσεις καθώς και με υπηρεσίες επανένταξης

               Συστήματα διαχείρισης και ελέγχου

               43.Η αίτηση περιέχει περιγραφή του συστήματος διαχείρισης και ελέγχου, στο οποίο προσδιορίζονται οι αρμοδιότητες των εμπλεκόμενων φορέων. Η Σουηδία έχει ενημερώσει την Επιτροπή ότι τη χρηματοδοτική συνεισφορά θα διαχειριστεί η Arbetsförmedlingen, όπως συνέβη και με την προηγούμενη περίπτωση της Ericsson. Ο εν λόγω οργανισμός έχει οριστεί επίσημα ως η αρχή διαχείρισης και πληρωμών. Οι λογαριασμοί του σχεδίου θα εξεταστούν από τη διοικητική μονάδα εσωτερικού λογιστικού ελέγχου, η οποία συνιστά ξεχωριστό φορέα που υπάγεται στο συμβούλιο της Arbetsförmedlingen. Καθήκον του εν λόγω φορέα είναι να εξετάσει τη διαδικασία εσωτερικού ελέγχου και εξακρίβωσης της Arbetsförmedlingen και να προτείνει βελτιώσεις, καθώς και να παράσχει συμβουλές και στήριξη στο διοικητικό συμβούλιο και τον γενικό διευθυντή της. Ο λογιστικός έλεγχος θα πραγματοποιείται σε τακτική βάση.

               Δεσμεύσεις του οικείου κράτους μέλους

               44.Η Σουηδία έδωσε όλες τις αναγκαίες διαβεβαιώσεις όσον αφορά τα ακόλουθα:

               –για την πρόσβαση στις προτεινόμενες δράσεις και την εφαρμογή τους, θα τηρηθούν οι αρχές της ίσης μεταχείρισης και της απαγόρευσης των διακρίσεων,

               –έχουν τηρηθεί οι απαιτήσεις που καθορίζονται στην εθνική νομοθεσία και στη νομοθεσία της ΕΕ όσον αφορά τις συλλογικές απολύσεις,

               –τη συμμόρφωση της Ericsson, η οποία συνέχισε τις δραστηριότητές της μετά τις απολύσεις, προς τις νομικές υποχρεώσεις της που διέπουν τις απολύσεις πλεονάζοντος προσωπικού και επέδειξε τη δέουσα μέριμνα για τους εργαζομένους της,

               –τη μη λήψη χρηματοδοτικής ενίσχυσης από άλλα ενωσιακά ταμεία ή χρηματοδοτικά μέσα όσον αφορά τις προτεινόμενες δράσεις, καθώς και την αποφυγή οποιασδήποτε διπλής χρηματοδότησης,

               –οι προτεινόμενες δράσεις θα είναι συμπληρωματικές προς τις δράσεις που χρηματοδοτούνται από τα διαρθρωτικά ταμεία,

               –τη συμμόρφωση της χρηματοδοτικής συνεισφοράς από το ΕΤΠ με τους διαδικαστικούς και ουσιαστικούς κανόνες της Ένωσης για τις κρατικές ενισχύσεις.

               ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Πρόταση προϋπολογισμού

               45.Όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020, οι παρεμβάσεις του ΕΤΠ δεν μπορούν να υπερβούν συνολικά, σε ετήσια βάση, το ποσό των 150 εκατομμυρίων EUR (σε τιμές του 2011)
                  23
               .

               46.Η Επιτροπή, αφού εξέτασε την αίτηση όσον αφορά την τήρηση των προϋποθέσεων που προβλέπονται στο άρθρο 13 παράγραφος 1 του κανονισμού ΕΤΠ και αφού έλαβε υπόψη τον αριθμό των στοχευόμενων δικαιούχων, τις προτεινόμενες δράσεις και το εκτιμώμενο κόστος, προτείνει την κινητοποίηση του ΕΤΠ για το ποσό των 2 130 400 EUR, το οποίο αντιστοιχεί στο 60 % του συνολικού κόστους των προτεινόμενων δράσεων, προκειμένου να παρασχεθεί χρηματοδοτική συνεισφορά για την αίτηση.

               47.Η προτεινόμενη απόφαση για κινητοποίηση του ΕΤΠ θα ληφθεί από κοινού από το Ευρωπαϊκό Κοινοβούλιο και το Συμβούλιο, όπως ορίζεται στο σημείο 13 της διοργανικής συμφωνίας της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
                  24
               .

               Συναφείς πράξεις

               48.Ταυτόχρονα με την υποβολή της εν λόγω πρότασης για απόφαση κινητοποίησης του ΕΤΠ, η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο πρόταση μεταφοράς στην αντίστοιχη γραμμή του προϋπολογισμού για το ποσό των 2 130 400 EUR.

               49.Ταυτόχρονα με την έγκριση της παρούσας πρότασης απόφασης για την κινητοποίηση του ΕΤΠ, η Επιτροπή θα εκδώσει απόφαση για χρηματοδοτική συνεισφορά μέσω εκτελεστικής πράξης, η οποία θα αρχίσει να ισχύει την ημερομηνία έκδοσης από το Ευρωπαϊκό Κοινοβούλιο και το Συμβούλιο της προτεινόμενης απόφασης για την κινητοποίηση του ΕΤΠ.

               Πρόταση

               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

               σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση έπειτα από αίτηση της Σουηδίας – EGF/2017/007 SE/Ericsson

               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006
                  25
               , και ιδίως το άρθρο 15 παράγραφος 4,

               Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
                  26
               , και ιδίως το σημείο 13,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) έχει στόχο να παρέχει στήριξη σε εργαζομένους που απολύονται και σε αυτοαπασχολούμενους των οποίων η δραστηριότητα έχει παύσει ως αποτέλεσμα μεγάλων διαρθρωτικών αλλαγών στη μορφή του παγκόσμιου εμπορίου που οφείλονται στην παγκοσμιοποίηση, ως αποτέλεσμα της συνέχισης της παγκόσμιας χρηματοπιστωτικής και οικονομικής κρίσης ή ως αποτέλεσμα μιας νέας παγκόσμιας χρηματοπιστωτικής και οικονομικής κρίσης, και να τους βοηθά να επανενταχθούν στην αγορά εργασίας.

               (2)Όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου
                  27
               , οι παρεμβάσεις του ΕΤΠ δεν μπορούν να υπερβούν συνολικά, σε ετήσια βάση, το ποσό των 150 εκατομμυρίων EUR (σε τιμές του 2011).

               (3)Στις 9 Αυγούστου 2017, η Σουηδία υπέβαλε αίτηση για την κινητοποίηση του ΕΤΠ όσον αφορά τις απολύσεις στην Ericsson (Telefonaktiebolaget LM Ericsson) στη Σουηδία. Η αίτηση αυτή συμπληρώθηκε με πρόσθετες πληροφορίες που υποβλήθηκαν σύμφωνα με το άρθρο 8 παράγραφος 3 του κανονισμού (ΕΕ) αριθ. 1309/2013. Η εν λόγω αίτηση πληροί τις απαιτήσεις που ισχύουν για τον καθορισμό χρηματοδοτικής συνεισφοράς από το ΕΤΠ, οι οποίες ορίζονται στο άρθρο 13 του κανονισμού (ΕΕ) αριθ. 1309/2013.

               (4)Ως εκ τούτου, το ΕΤΠ θα πρέπει να κινητοποιηθεί για τη χορήγηση χρηματοδοτικής συνεισφοράς ύψους 2 130 400 EUR σχετικά με την αίτηση που υπέβαλε η Σουηδία.

               (5)Για να ελαχιστοποιηθεί ο χρόνος που χρειάζεται για την κινητοποίηση του ΕΤΠ, η παρούσα απόφαση θα πρέπει να εφαρμοστεί από την ημερομηνία της έκδοσής της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Στο πλαίσιο του γενικού προϋπολογισμού της Ένωσης για το οικονομικό έτος 2018, το Ευρωπαϊκό Ταμείο Προσαρμογής στην Παγκοσμιοποίηση κινητοποιείται για την παροχή ποσού 2 130 400 EUR σε πιστώσεις ανάληψης υποχρεώσεων και σε πιστώσεις πληρωμών.

               Άρθρο 2

               Η παρούσα απόφαση τίθεται σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται από [την ημερομηνία της έκδοσής της]*.

               Βρυξέλλες,

                  Για το Ευρωπαϊκό Κοινοβούλιο
                        Για το Συμβούλιο

                  [Ο Πρόεδρος]
                        [Ο Πρόεδρος]

                     (1)

                        ΕΕ L 347 της 20.12.2013, σ. 855.

                     (2)

                        Κατά την έννοια του άρθρου 3 του κανονισμού ΕΤΠ.

                     (3)

                        Κανονισμός (ΕΕ) αριθ. 1046/2012 της Επιτροπής, της 8ης Νοεμβρίου 2012, σχετικά με την εφαρμογή του κανονισμού (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου για τη θέσπιση μιας κοινής ονοματολογίας των εδαφικών στατιστικών μονάδων (NUTS), όσον αφορά τη διαβίβαση των χρονοσειρών για τη νέα περιφερειακή κατανομή (ΕΕ L 310 της 9.11.2012, σ. 34).

                     (4)

                        Η Telefonaktiebolaget L. M. Ericsson είναι η μητρική εταιρεία, η οποία έχει ως παγκόσμια έδρα τη Στοκχόλμη. Η εταιρεία Ericsson AB είναι θυγατρική της Telefonaktiebolaget L. M. Ericsson. Στη θυγατρική Ericsson AB έγιναν 2 349 απολύσεις, ενώ στη μητρική Telefonaktiebolaget L. M. Ericsson οι απολύσεις ανέρχονταν σε 39.

                     (5)

                        ΕΕ L 393 της 30.12.2006, σ. 1.

                     (6)

                        Σύμφωνα με το άρθρο 7 παράγραφος 4 του κανονισμού (ΕΕ) αριθ. 1309/2013.

                     (7)

                  http://www.ey.com/Publication/vwLUAssets/Outsourcing_in_Europe_2013/$FILE/EY-outsourcing-survey.pdf

                     (8)

                  https://www.ericsson.com/assets/local/investors/documents/financial-reports-and-filings/annual-reports/ericsson-annual-report-2014-en.pdf

                     (9)

                  https://www.ericsson.com/assets/local/investors/documents/financial-reports-and-filings/interim-reports-archive/2017/6month17-en.pdf

                     (10)

                  https://www.ericsson.com/assets/local/investors/documents/financial-reports-and-filings/annual-reports/ericsson-annual-report-2014-en.pdf

                     (11)

                  https://www.ericsson.com/assets/local/investors/documents/financial-reports-and-filings/interim-reports-archive/2017/6month17-en.pdf

                     (12)

                  http://ec.europa.eu/social/main.jsp?catId=582&langId=el

                     (13)

                  https://www.ericsson.com/assets/local/investors/documents/2016/ericsson-annual-report-2016-en.pdf

                     (14)

                  http://www.delloro.com/news/massive-4g-lte-deployments-worldwide-not-enough-to-turn-around-ran-market-2

                     (15)

                  http://www.forbes.com/sites/louiscolumbus/2014/12/12/where-cloud-computing-jobs-will- be-in-2015/

                     (16)

                        Περιφέρειες NUTS 2 SE12, SE11, SE23 και SE12 αντίστοιχα.

                     (17)

                        Περιφέρειες NUTS 2 SE22, SE11, SE23 και SE12 αντίστοιχα.

                     (18)

                  http://ec.europa.eu/eurostat/data/database

                        Κωδικός Eurostat: lfsq_upgal, τελευταία επικαιροποίηση των στοιχείων στις 03/10/2017.

                     (19)

                        Λόγω του ότι τα ποσοστά έχουν στρογγυλοποιηθεί αυτομάτως στο σύστημα SFC, το άθροισμά τους ενδέχεται να μην είναι ακριβώς 100 %. Σ’ αυτή την περίπτωση, το άθροισμα των ποσοστών των τμημάτων κατά ηλικία είναι 100,01 %.

                     (20)

                        Οι 600 SEK αντιστοιχούν σε περίπου 60 EUR.

                     (21)

                        Για την αποφυγή δεκαδικών ψηφίων, το εκτιμώμενο κόστος ανά εργαζόμενο έχει στρογγυλοποιηθεί. Ωστόσο, η στρογγυλοποίηση δεν επηρεάζει το συνολικό κόστος κάθε μέτρου, το οποίο παραμένει ως έχει στην αίτηση που υπέβαλε η Σουηδία.

                     (22)

                        Η διαφορά των συνολικών ποσών οφείλεται στη στρογγυλοποίηση.

                     (23)

                        ΕΕ L 347 της 20.12.2013, σ. 884.

                     (24)

                        ΕΕ C 373 της 20.12.2013, σ. 1.

                     (25)

                        ΕΕ L 347 της 20.12.2013, σ. 855.

                     (26)

                        ΕΕ C 373 της 20.12.2013, σ. 1.

                     (27)

                        Κανονισμός (ΕΕ, Ευρατόμ) αριθ 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.11.2017
            COM(2017) 686 final
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση μετά από αίτηση της Ισπανίας — EGF/2017/006 ES/Γαλικία, είδη ένδυσης

               ΑΙΤΙΟΛΟΓΙΚΗ ΕΚΘΕΣΗ

               ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ

               1.Οι κανόνες που εφαρμόζονται στις χρηματοδοτικές συνεισφορές του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) καθορίζονται στον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006
                  1
                («κανονισμός ΕΤΠ»).

               2.Στις 19 Ιουλίου 2017 η Ισπανία υπέβαλε την αίτηση EGF/2017/006 ES/Γαλικία, είδη ένδυσης για χρηματοδοτική συνεισφορά από το ΕΤΠ λόγω απολύσεων
                  2
                στον οικονομικό τομέα που ταξινομείται στον κλάδο 14 της NACE αναθ. 2 («κατασκευή ειδών ένδυσης»), στην περιφέρεια επιπέδου NUTS 2 της Γαλικίας (ES11) στην Ισπανία.

               3.Η Επιτροπή, αφού εξέτασε την εν λόγω αίτηση, κατέληξε στο συμπέρασμα, σύμφωνα με όλες τις εφαρμοστέες διατάξεις του κανονισμού ΕΤΠ, ότι πληρούνται οι όροι για τη χορήγηση χρηματοδοτικής συνεισφοράς από το ΕΤΠ.

               ΠΕΡΙΛΗΨΗ ΤΗΣ ΑΙΤΗΣΗΣ

                        Αίτηση ΕΤΠ

                        EGF/2017/006 ES/Γαλικία, είδη ένδυσης

                        Κράτος μέλος

                        Ισπανία

                        Οικεία/-ες περιφέρεια/-ες (επίπεδο NUTS
                           3
                         2)

                        Γαλικία (ES11)

                        Ημερομηνία υποβολής της αίτησης

                        19 Ιουλίου 2017

                        Ημερομηνία απόδειξης παραλαβής της αίτησης

                        19 Ιουλίου 2017

                        Ημερομηνία αίτησης πρόσθετων πληροφοριών

                        2 Αυγούστου 2017

                        Προθεσμία για την υποβολή των πρόσθετων πληροφοριών

                        13 Σεπτεμβρίου 2017

                        Προθεσμία για την ολοκλήρωση της αξιολόγησης

                        6 Δεκεμβρίου 2017

                        Κριτήριο παρέμβασης

                        Άρθρο 4 παράγραφος 2 του κανονισμού ΕΤΠ, κατά παρέκκλιση από τα κριτήρια του άρθρου 4 παράγραφος 1 στοιχείο β)

                        Αριθμός των οικείων επιχειρήσεων

                        5

                        Τομέας/-είς οικονομικής δραστηριότητας

                        (κλάδος NACE αναθ. 2)
                           4

                        Κλάδος 14 (κατασκευή ειδών ένδυσης)

                        Περίοδος αναφοράς (εννέα μήνες):

                        30 Ιουλίου 2016 – 30 Απριλίου 2017

                        Συνολικός αριθμός απολύσεων

                        303

                        Συνολικός αριθμός επιλέξιμων δικαιούχων

                        303

                        Συνολικός αριθμός στοχευόμενων δικαιούχων

                        303

                        Προϋπολογισμός για τις εξατομικευμένες υπηρεσίες (σε ευρώ)

                        1 140 000

                        Προϋπολογισμός για τη χρήση του ΕΤΠ
                           5
                         (σε ευρώ)

                        60 000

                        Συνολικός προϋπολογισμός (σε ευρώ)

                        1 200 000

                        Συνεισφορά του ΕΤΠ (60 %) (σε ευρώ)

                        720 000

               ΑΞΙΟΛΟΓΗΣΗ ΤΗΣ ΑΙΤΗΣΗΣ

               Διαδικασία

               4.Η Ισπανία υπέβαλε την αίτηση EGF/2017/006 ES/Γαλικία, είδη ένδυσης στις 19 Ιουλίου 2017, ήτοι εντός 12 εβδομάδων από την ημερομηνία κατά την οποία ικανοποιήθηκαν τα κριτήρια παρέμβασης που ορίζονται στο άρθρο 4 του κανονισμού ΕΤΠ. Η Επιτροπή επιβεβαίωσε την παραλαβή της αίτησης την ίδια ημέρα και ζήτησε πρόσθετες πληροφορίες από την Ισπανία στις 2 Αυγούστου 2017. Οι εν λόγω πρόσθετες πληροφορίες παρασχέθηκαν εντός έξι εβδομάδων από την ημερομηνία της αίτησης. Η προθεσμία των 12 εβδομάδων από την παραλαβή της πλήρους αίτησης, εντός της οποίας η Επιτροπή θα πρέπει να ολοκληρώσει την αξιολόγηση της συμμόρφωσης της αίτησης με τους όρους παροχής της χρηματοδοτικής συνεισφοράς, λήγει στις 6 Δεκεμβρίου 2017.

               Επιλεξιμότητα της αίτησης

               Οικείες επιχειρήσεις και δικαιούχοι

               5.Η αίτηση αφορά 303 εργαζομένους οι οποίοι απολύθηκαν στον οικονομικό τομέα που ταξινομείται στον κλάδο 14 (Κατασκευή ειδών ένδυσης) της NACE αναθ. 2. Οι απολύσεις έγιναν στην περιφέρεια επιπέδου NUTS 2 της Γαλικίας (ES11).

                        Επιχειρήσεις και αριθμός απολύσεων κατά την περίοδο αναφοράς

                        Caramelo S.A.

                        97

                        Shivshi S.L.

                        41

                        Confecciones Deus S.L.

                        20

                        Viriato

                        106

                        Deus Creaciones S.L.

                        39

                        Συνολικός αριθμός επιχειρήσεων: 5

                        Συνολικός αριθμός απολύσεων:

                        303

                        Συνολικός αριθμός αυτοαπασχολουμένων των οποίων διακόπηκε η δραστηριότητα:

                        0

                        Συνολικός αριθμός επιλέξιμων εργαζομένων και αυτοαπασχολουμένων:

                        303

               Κριτήρια παρέμβασης

               6.Η Ισπανία υπέβαλε την αίτηση βάσει των κριτηρίων παρέμβασης που προβλέπονται στο άρθρο 4 παράγραφος 2, κατά παρέκκλιση από τα κριτήρια του άρθρου 4 παράγραφος 1 στοιχείο β) του κανονισμού ΕΤΠ, σύμφωνα με το οποίο απαιτούνται τουλάχιστον 500 απολύσεις εργαζομένων κατά τη διάρκεια περιόδου αναφοράς εννέα μηνών σε επιχειρήσεις που δραστηριοποιούνται στον ίδιο οικονομικό τομέα, σε επίπεδο κλάδου της NACE αναθ. 2, και οι οποίες είναι εγκατεστημένες σε μία περιφέρεια ή σε δύο όμορες περιφέρειες επιπέδου NUTS 2 σε ένα κράτος μέλος. Πραγματοποιήθηκαν 303 απολύσεις στην περιφέρεια επιπέδου NUTS 2 της Γαλικίας (ES11).

               7.Η εννεάμηνη περίοδος αναφοράς για την αίτηση διαρκεί από τις 30 Ιουλίου 2016 έως τις 30 Απριλίου 2017.

               Υπολογισμός των απολύσεων και των περιπτώσεων παύσης δραστηριότητας

               8.Όλες οι απολύσεις κατά την περίοδο αναφοράς υπολογίστηκαν από την ημερομηνία της de facto καταγγελίας της σύμβασης εργασίας ή της λήξης της.

               Επιλέξιμοι δικαιούχοι

               9.Ο συνολικός αριθμός των επιλέξιμων δικαιούχων είναι 303.

               Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης

               10.Για να αποδείξει τη σχέση μεταξύ των απολύσεων και των μεγάλων διαρθρωτικών αλλαγών που επήλθαν στη μορφή του παγκόσμιου εμπορίου λόγω της παγκοσμιοποίησης, η Ισπανία υποστηρίζει ότι η απελευθέρωση του εμπορίου κλωστοϋφαντουργικών ειδών και ειδών ένδυσης —μετά τη λήξη της συμφωνίας πολυϊνών του Παγκόσμιου Οργανισμού Εμπορίου στο τέλος του 2004— οδήγησε σε ριζικές αλλαγές της δομής του παγκόσμιου εμπορίου. Σύμφωνα με στοιχεία της EUROSTAT-Comext, το 2016 οι εισαγωγές ειδών ένδυσης στην ΕΕ των 28 αυξήθηκαν κατά 37,9 % σε σύγκριση με το 2008 και κατά 83,2 % σε σύγκριση με το 2004.

               Εισαγωγές και εξαγωγές ειδών ένδυσης από την ΕΕ των 28 (σε εκατ. ευρώ)

                        2004

                        2005

                        2006

                        2007

                        2008

                        2009

                        2010

                        ΕΙΣΑΓΩΓΕΣ

                        49 674,5

                        54 379,5

                        61 409,9

                        64 479,0

                        65 990,0

                        63 735,6

                        71 169,7

                        ΕΞΑΓΩΓΕΣ

                        14 929,5

                        15 684,1

                        17 095,7

                        18 368,8

                        19 159,5

                        16 218,6

                        17 346,2

                        2011

                        2012

                        2013

                        2014

                        2015

                        2016

                        ΕΙΣΑΓΩΓΕΣ

                        77 866,3

                        75 008,4

                        74 830,4

                        82 016,8

                        90 256,8

                        91 002,5

                        ΕΞΑΓΩΓΕΣ

                        20 555,7

                        22 857,5

                        23 888,9

                        24 990,4

                        25 944,7

                        26 149,1

               Πηγή: Eurostat-Comext

               11.Ο κύριος προμηθευτής είναι η Κίνα, με αύξηση 245 % των εξαγωγών της στην ΕΕ-28 το 2016 σε σύγκριση με το 2004 (από 13 δισ. ευρώ σε 31,8 δισ. ευρώ), ακολουθούμενη από το Μπανγκλαντές, του οποίου οι εξαγωγές στην ΕΕ τετραπλασιάστηκαν (από 3,8 δισ. ευρώ σε 15,3 δισ. ευρώ).

               12.Κατά τη διάρκεια της ίδιας περιόδου, αυξήθηκαν και οι εξαγωγές της ΕΕ-28, αν και σε μικρότερο βαθμό. Οι εξαγωγές ειδών ένδυσης αυξήθηκαν κατά 28,3 % το 2016 σε σύγκριση με το 2008 και κατά 75,1 % σε σύγκριση με το 2004. Οι εξελίξεις αυτές οδήγησαν σε αυξανόμενο αρνητικό εμπορικό ισοζύγιο της ΕΕ για τα είδη ένδυσης.

               Εμπορικό ισοζύγιο της ΕΕ των 28 για τα είδη ένδυσης

               Πηγή: Eurostat-Comext

               13.Μέχρι σήμερα, στον τομέα της κατασκευής ειδών ένδυσης έχουν υποβληθεί πέντε αιτήσεις για χρήση του ΕΤΠ, τρεις από τις οποίες λόγω της παγκοσμιοποίησης του εμπορίου και δυο λόγω της παγκόσμιας χρηματοπιστωτικής και οικονομικής κρίσης
                  6
               . Η παρούσα είναι η δεύτερη αίτηση που αφορά απολυθέντες εργαζομένους σε ΜΜΕ που δραστηριοποιούνται στον τομέα των ειδών ένδυσης στη Γαλικία.

               Γεγονότα που οδήγησαν στις απολύσεις και την παύση δραστηριότητας

               14.Η αύξηση των εισαγωγών στην ΕΕ άσκησε πτωτική πίεση στις τιμές, η οποία είχε αρνητικό αντίκτυπο στην οικονομική κατάσταση των επιχειρήσεων του κλωστοϋφαντουργικού τομέα στην ΕΕ και αποτέλεσε το έναυσμα για μια γενική τάση του τομέα της κλωστοϋφαντουργίας και των ειδών ένδυσης να μεταφέρει την παραγωγή σε χώρες χαμηλότερου κόστους εκτός της ΕΕ, όπως είναι η Τυνησία, η Κίνα, το Μαρόκο και διάφορες ασιατικές χώρες
                  7
               . Στη Γαλικία η εξέλιξη αυτή είχε ως αποτέλεσμα τη συνεχή μείωση του αριθμού των εταιρειών ειδών ένδυσης (-26 % για την περίοδο 2010-2016) και, ως εκ τούτου, απολύσεις.

               Επιχειρήσεις ειδών ένδυσης (NACE 14) στη Γαλικία

               Πηγή: Instituto Gallego de Estadística (IGE).

               Επεξήγηση των εξαιρετικών περιστάσεων που δικαιολογούν το παραδεκτό της αίτησης και αναμενόμενος αντίκτυπος των απολύσεων όσον αφορά την τοπική οικονομία και την απασχόληση.

               15.Η Ισπανία ισχυρίζεται ότι, αν και έγιναν λιγότερες από 500 απολύσεις κατά την περίοδο αναφοράς των εννέα μηνών, η παρούσα αίτηση θα πρέπει, ωστόσο, να εξομοιωθεί με αίτηση που υποβάλλεται δυνάμει του άρθρου 4 παράγραφος 1 στοιχείο β) του κανονισμού ΕΤΠ λόγω εξαιρετικών περιστάσεων που έχουν σοβαρό αντίκτυπο στην απασχόληση και στην τοπική, περιφερειακή ή εθνική οικονομία.

               16.Ο πληθυσμός της Γαλικίας είναι κυρίως συγκεντρωμένος στα μεγάλα οικονομικά κέντρα της περιφέρειας, στις παράκτιες ζώνες μεταξύ Ferrol και A Coruña (βορειοδυτικά) και μεταξύ Villagarcía, Pontevedra και Vigo (νοτιοδυτικά), ενώ οι περιοχές της ενδοχώρας αντιμετωπίζουν προβλήματα πληθυσμιακής συρρίκνωσης και έλλειψης θέσεων εργασίας. Το 2016 ο πληθυσμός της Γαλικίας είχε μειωθεί κατά 13 375 άτομα σε σχέση με το 2000, ενώ υπήρχαν 1 260 κενοί, δηλαδή εγκαταλελειμμένοι, τόποι (πόλεις ή άλλες πληθυσμιακές μονάδες) περισσότεροι απ’ ό,τι το 2000, καθώς οι κάτοικοι μετακινούνται και εγκαθίστανται κοντά στα οικονομικά κέντρα. Επιπλέον, από το 2010, η δημογραφική εξέλιξη στη Γαλικία ήταν αρνητική (με ετήσια μείωση της τάξης του 2,3 %) λόγω της μετανάστευσης νέων και της αύξησης του αριθμού των θανάτων σε σχέση με τις γεννήσεις.

               17.Η περιοχή που πλήττεται από τις απολύσεις είναι η Ordes/Órdenes
                  8
               , περιοχή της ενδοχώρας στην οποία οι επιχειρήσεις ειδών ένδυσης (οι περισσότερες από τις οποίες είναι ΜΜΕ και συνεταιρισμοί) αποτελούν την κινητήρια δύναμη της οικονομίας.

               Γεωγραφική θέση Ordes/Órdenes

               18.Η περιοχή Ordes, η οποία εξαρτάται σε μεγάλο βαθμό από τη βιομηχανία ειδών ένδυσης, έχει πληγεί από τη μείωση του αριθμού των επιχειρήσεων ειδών ένδυσης η οποία προέκυψε από τη διακοπή δραστηριοτήτων ή τη μετεγκατάσταση της παραγωγής, μετά την αύξηση των εισαγωγών ειδών ένδυσης στην ΕΕ. Κατά την περίοδο 2008-2014 ο αριθμός των επιχειρήσεων με περισσότερους από 6 εργαζομένους μειώθηκε κατά 40 %. Παράλληλα με τη μείωση του αριθμού των επιχειρήσεων ειδών ένδυσης, το κατά κεφαλήν ΑΕΠ της περιοχής Ordes μειώθηκε από 17 057 EUR το 2010 σε 15 883 EUR το 2014. Η ανεργία στον κλάδο της μεταποίησης στην περιοχή Ordes αυξήθηκε κατά 40 % κατά την περίοδο Δεκεμβρίου 2016 - Απριλίου 2017, όταν έγιναν και οι περισσότερες απολύσεις που αποτελούν αντικείμενο της παρούσας αίτησης.

               19.Οι απολύσεις αναμένεται να προκαλέσουν έντονες πιέσεις στην περιοχή. Ο αντίκτυπος των απολύσεων συναρτάται: με τις δυσκολίες επαγγελματικής επανένταξης του προσωπικού λόγω του περιορισμένου αριθμού θέσεων εργασίας, καθώς η περιοχή βρίσκεται μακριά από τα μεγάλα βιομηχανικά κέντρα· με το χαμηλό επίπεδο εκπαίδευσης των απολυθέντων εργαζομένων· με το γεγονός ότι οι επαγγελματικές τους δεξιότητες αφορούν έναν τομέα που παρακμάζει· και με τον υψηλό αριθμό των ατόμων που αναζητούν εργασία. Οι άνεργοι στον κλάδο της μεταποιητικής βιομηχανίας αντιπροσωπεύουν το 34,6 % του συνόλου των ανέργων στην περιοχή Ordes (43,7 % για τη γυναικεία ανεργία).

               Στοχευόμενοι δικαιούχοι και προτεινόμενες δράσεις

               Στοχευόμενοι δικαιούχοι

               20.Και οι 303 απολυμένοι εργαζόμενοι αναμένεται να συμμετάσχουν στα μέτρα. Η κατανομή των εργαζομένων αυτών κατά φύλο, ιθαγένεια και ηλικιακή ομάδα έχει ως εξής:

                        Κατηγορία

                        Αριθμός στοχευόμενων δικαιούχων

                        Φύλο:

                        Άνδρες:

                        50

                        (16,50 %)

                        Γυναίκες:

                        253

                        (83,50 %)

                        Ιθαγένεια:

                        Πολίτες της ΕΕ:

                        298

                        (98,35 %)

                        Πολίτες τρίτων χωρών:

                        5

                        (1,65 %)

                        Ηλικιακή ομάδα:

                        15-24 ετών:

                        2

                        (0,66 %)

                        25-29 ετών:

                        13

                        (4,29 %)

                        30-54 ετών:

                        217

                        (71,62 %)

                        55-64 ετών:

                        71

                        (23,43 %)

                        άνω των 64 ετών:

                        0

                        (00,0 %)

               Επιλεξιμότητα των προτεινόμενων δράσεων

               21.Οι εξατομικευμένες υπηρεσίες που πρόκειται να παρασχεθούν στους απολυμένους εργαζομένους συνίστανται στα εξής:

               –Εισαγωγικές συναντήσεις και προπαρασκευαστικές συναντήσεις εργασίας: Οι εισαγωγικές συναντήσεις είναι το πρώτο μέτρο που θα προσφερθεί σε όλους τους στοχευόμενους δικαιούχους και περιλαμβάνουν γενικές πληροφορίες σχετικά με τα διαθέσιμα προγράμματα παροχής συμβουλών και κατάρτισης, καθώς και σχετικά με τα επιδόματα και τα κίνητρα. Αυτό το μέτρο περιλαμβάνει επίσης την ανάλυση του επαγγελματικού προφίλ των εργαζομένων. Στις προπαρασκευαστικές συναντήσεις εργασίας θα παρασχεθούν λεπτομερέστερες πληροφορίες για θέματα επαγγελματικής επανένταξης, για τομείς στους οποίους απαιτούνται άδειες ή πιστοποιητικά επαγγελματικής επάρκειας, για θέματα πιστοποίησης των προσόντων και των δεξιοτήτων που αποκτώνται σε εργασιακές καταστάσεις, καθώς και για τον τρόπο ολοκλήρωσης της υποχρεωτικής εκπαίδευσης.

               –Σε όλη την περίοδο εφαρμογής θα παρέχεται στήριξη επαγγελματικού προσανατολισμού προς την εξαρτημένη απασχόληση ή την αυτοαπασχόληση.

               –Κατάρτιση. Αυτή η πτυχή θα περιλαμβάνει κατάρτιση σε βασικές ικανότητες, οριζόντιες ικανότητες, επαγγελματική κατάρτιση, όπως κατάρτιση σε επαγγέλματα μεγαλύτερης προστιθέμενης αξίας εντός του τομέα των ειδών ένδυσης (σε αντίθεση με την παραγωγή, άλλοι τομείς όπως ο σχεδιασμός, η διανομή, η διαχείριση εμπορικών σημάτων ή η εφοδιαστική δεν μεταφέρθηκαν αλλού), γηριατρική περίθαλψη και κοινωνική και υγειονομική φροντίδα εξαρτώμενων ατόμων, αποθήκευση, παρακολούθηση κατά τη διάρκεια δραστηριοτήτων αναψυχής και ψυχαγωγίας, καθώς και προετοιμασία για δοκιμασίες (εξετάσεις) που αποσκοπούν στην αναγνώριση δεξιοτήτων που αποκτήθηκαν μέσω επαγγελματικής εμπειρίας ή στην αναγνώριση προηγούμενης εκπαίδευσης και κατάρτισης στην επιχειρηματικότητα.

               –Υποστήριξη για την εντατική αναζήτηση εργασίας, συμπεριλαμβανομένης της ενεργητικής διερεύνησης των τοπικών και περιφερειακών ευκαιριών απασχόλησης (και για τους αυτοαπασχολούμενους) και της αντιστοίχισης προσφοράς και ζήτησης εργασίας.

               –Καθοδήγηση μετά την επανένταξη στην εργασία. Οι εργαζόμενοι που επανεντάσσονται στην απασχόληση θα καθοδηγούνται στη διάρκεια των πρώτων μηνών για την αποφυγή πιθανών προβλημάτων στις νέες θέσεις εργασίας τους.

               –Κίνητρα. Θα υπάρχουν διάφορα κίνητρα. (1) Κίνητρο συμμετοχής. Οι εργαζόμενοι που συμμετέχουν στα μέτρα και ακολουθούν τη συμφωνηθείσα διαδρομή προς την επαγγελματική επανένταξη θα λάβουν έως και 400 EUR (εφάπαξ ή σε δόσεις). (2) Συνεισφορά για τα έξοδα μετακίνησης. 3 EUR την ημέρα για μετακίνηση εντός της ίδιας πόλης και 0,19 EUR ανά χιλιόμετρο για μετακινήσεις μεταξύ διαφορετικών πόλεων. (3) Συνεισφορά στις δαπάνες όσων φροντίζουν εξαρτώμενα άτομα: Εργαζόμενοι με ευθύνες φροντίδας (για παιδιά, ηλικιωμένους ή άτομα με αναπηρία) θα λάβουν 15 EUR
                  9
                ανά ημέρα συμμετοχής στα μέτρα. Αυτή η συνεισφορά αποσκοπεί στην κάλυψη των πρόσθετων δαπανών που αντιμετωπίζουν οι συμμετέχοντες με ευθύνες φροντίδας, ώστε να επωφεληθούν από τα μέτρα κατάρτισης ή άλλα μέτρα. (4) Εισοδηματική αποζημίωση. Όσοι επανεντάσσονται στην απασχόληση ως αυτοαπασχολούμενοι θα λαμβάνουν εισοδηματική αποζημίωση ύψους 200 EUR μηνιαίως για περίοδο έξι μηνών.

               22.Οι προτεινόμενες δράσεις που περιγράφονται εδώ αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 7 του κανονισμού ΕΤΠ. Οι δράσεις αυτές δεν υποκαθιστούν τα παθητικά μέτρα κοινωνικής προστασίας.

               23.Η Ισπανία υπέβαλε τις απαιτούμενες πληροφορίες σχετικά με τις δράσεις που είναι υποχρεωτικές για τις οικείες επιχειρήσεις βάσει του εθνικού δικαίου ή σύμφωνα με συλλογικές συμβάσεις. Επιβεβαίωσε ότι η χρηματοδοτική συνεισφορά από το ΕΤΠ δεν θα αντικαταστήσει καμία από τις δράσεις αυτές.

               Εκτιμώμενος προϋπολογισμός

               24.Το εκτιμώμενο συνολικό κόστος ανέρχεται σε 1 200 000 EUR, εκ των οποίων οι δαπάνες για τις εξατομικευμένες υπηρεσίες ανέρχονται σε 1 140 000 EUR και οι δαπάνες για δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων σε 60 000 EUR.

               25.Η συνολική χρηματοδοτική συνεισφορά που ζητείται από το ΕΤΠ είναι 720 000 EUR (60 % του συνολικού κόστους).

                        Δράσεις

                        Εκτιμώμενος αριθμός συμμετεχόντων

                        Εκτιμώμενο κόστος ανά συμμετέχοντα (σε ευρώ)
                           10

                        Εκτιμώμενο συνολικό κόστος

                        (σε ευρώ)
                           11

                        Εξατομικευμένες υπηρεσίες [δράσεις που προβλέπονται στο άρθρο 7 παράγραφος 1 στοιχεία α) και γ) του κανονισμού ΕΤΠ]

                        Εισαγωγικές συναντήσεις και προπαρασκευαστικά εργαστήρια (Acogida y medidas de sensibilización)

                        303

                        187

                        56 628

                        Επαγγελματικός προσανατολισμός (Programa de orientación)

                        212

                        583

                        123 598

                        Κατάρτιση (Programa de formación)

                        212

                        2514

                        533 030

                        Υποστήριξη για την εντατική αναζήτηση εργασίας (Apoyo a la recolocación)

                        100

                        1978

                        197 836

                        Καθοδήγηση μετά την επανένταξη στην εργασία (Seguimiento en el empleo)

                        95

                        224

                        21 308

                        Υποσύνολο (α):

                        Ποσοστό της δέσμης εξατομικευμένων υπηρεσιών

                        —

                        932 400

                        (81,79 %)

                        Επιδόματα και κίνητρα [δράσεις που προβλέπονται στο άρθρο 7 παράγραφος 1 στοιχείο β) του κανονισμού ΕΤΠ]

                        Κίνητρα (Programa de incentivos)

                        212

                        979

                        207 600

                        Υποσύνολο (β):

                        Ποσοστό της δέσμης εξατομικευμένων υπηρεσιών:

                        —

                        207 600

                        (18,21 %)

                        Δράσεις που προβλέπονται στο άρθρο 7 παράγραφος 4 του κανονισμού ΕΤΠ

                        1. Προπαρασκευαστικές δραστηριότητες

                        —

                        0

                        2. Διαχείριση

                        —

                        48 000

                        3. Ενημέρωση και δημοσιότητα

                        —

                        3 000

                        4. Έλεγχος και υποβολή εκθέσεων

                        —

                        9 000

                        Υποσύνολο (γ):

                        Ποσοστό επί του συνολικού κόστους:

                        —

                        60 000

                        (5,00 %)

                        Συνολικό κόστος (α + β + γ):

                        —

                        1 200 000

                        Συνεισφορά ΕΤΠ (60 % των συνολικών δαπανών)

                        —

                        720 000

               26.Το κόστος των δράσεων που προσδιορίζονται στον ανωτέρω πίνακα ως δράσεις που προβλέπονται στο άρθρο 7 παράγραφος 1 στοιχείο β) του κανονισμού ΕΤΠ δεν υπερβαίνει το 35 % του συνολικού κόστους της συντονισμένης δέσμης εξατομικευμένων υπηρεσιών. Η Ισπανία επιβεβαίωσε ότι οι δράσεις αυτές προϋποθέτουν την ενεργό συμμετοχή των στοχευόμενων δικαιούχων σε δραστηριότητες αναζήτησης εργασίας ή κατάρτισης.

               Περίοδος επιλεξιμότητας των δαπανών

               27.Η Ισπανία άρχισε να παρέχει τις εξατομικευμένες υπηρεσίες στους στοχευόμενους δικαιούχους στις 4 Σεπτεμβρίου 2017. Συνεπώς, οι δαπάνες θα είναι επιλέξιμες για χρηματοδοτική συνεισφορά από το ΕΤΠ από τις 4 Σεπτεμβρίου 2017 έως τις 4 Σεπτεμβρίου 2019.

               28.Η Ισπανία άρχισε να επιβαρύνεται με τις διοικητικές δαπάνες για την εφαρμογή του ΕΤΠ στις 21 Αυγούστου 2017. Συνεπώς, οι δαπάνες για τις δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων θα είναι επιλέξιμες για χρηματοδοτική συνεισφορά από το ΕΤΠ από τις 21 Αυγούστου 2017 έως τις 4 Μαρτίου 2020.

               Συμπληρωματικότητα με δράσεις που χρηματοδοτούνται από εθνικά ή ενωσιακά ταμεία

               29.Πηγή της εθνικής προχρηματοδότησης ή συγχρηματοδότησης είναι κεφάλαια της αυτόνομης περιφέρειας της Γαλικίας.

               30.Η Ισπανία επιβεβαίωσε ότι τα μέτρα που περιγράφονται παραπάνω και τα οποία λαμβάνουν χρηματοδοτική συνεισφορά από το ΕΤΠ δεν θα λάβουν χρηματοδοτική συνεισφορά από άλλα χρηματοδοτικά μέσα της Ένωσης.

               Διαδικασίες διαβούλευσης με τους στοχευόμενους δικαιούχους ή τους εκπροσώπους τους ή τους κοινωνικούς εταίρους, καθώς και τις τοπικές και περιφερειακές αρχές

               31.Η Ισπανία ανέφερε ότι η συντονισμένη δέσμη εξατομικευμένων υπηρεσιών έχει καταρτιστεί σε διαβούλευση με τους κοινωνικούς εταίρους. Σε μια πρώτη συνεδρίαση, που πραγματοποιήθηκε στις 28 Σεπτεμβρίου 2017, οι κοινωνικοί εταίροι ενημερώθηκαν για την αίτηση που υποβλήθηκε για συγχρηματοδότηση από το ΕΤΠ προς στήριξη των εργαζομένων που απολύθηκαν στον τομέα ειδών ένδυσης στη Γαλικία. Με την ευκαιρία αυτή, οι κοινωνικοί εταίροι κλήθηκαν επίσης να συμμετάσχουν σε συζητήσεις στρογγυλής τραπέζης, όπου συζητήθηκαν τα μέτρα. Οι εν λόγω συζητήσεις έγιναν σε διάφορες ημερομηνίες τον Οκτώβριο. Δεδομένου ότι οι κοινωνικοί εταίροι συμμετείχαν ενεργά στις προηγούμενες αιτήσεις που υποβλήθηκαν από τις αρχές της Γαλικίας, ως φορείς υλοποίησης, είναι ενημερωμένοι σχετικά με την προστιθέμενη αξία των μέτρων που συγχρηματοδοτούνται από το ΕΤΠ και δεσμεύθηκαν να συμβάλουν στην υπόθεση.

               Συστήματα διαχείρισης και ελέγχου

               32.Η αίτηση περιέχει περιγραφή του συστήματος διαχείρισης και ελέγχου, που προσδιορίζει τις ευθύνες των εμπλεκόμενων φορέων. Η Ισπανία ενημέρωσε την Επιτροπή ότι τη χρηματοδοτική συνεισφορά θα διαχειρίζονται και θα ελέγχουν οι ίδιοι οργανισμοί που διαχειρίζονται και ελέγχουν το ΕΚΤ. Η Xunta de Galicia θα είναι ο ενδιάμεσος φορέας για τη διαχειριστική αρχή
                  12
               .

               Δεσμεύσεις του οικείου κράτους μέλους

               33.Οι ισπανικές αρχές έχουν παράσχει όλες τις αναγκαίες διαβεβαιώσεις όσον αφορά τα ακόλουθα:

               –κατά την πρόσβαση στις προτεινόμενες δράσεις και την εφαρμογή τους θα τηρηθούν οι αρχές της ίσης μεταχείρισης και της απαγόρευσης των διακρίσεων,

               –έχουν τηρηθεί οι απαιτήσεις που καθορίζονται στην εθνική νομοθεσία και στη νομοθεσία της ΕΕ όσον αφορά τις συλλογικές απολύσεις,

               –οι απολύουσες επιχειρήσεις που συνέχισαν τις δραστηριότητές τους μετά τις απολύσεις έχουν συμμορφωθεί προς τις νόμιμες υποχρεώσεις που διέπουν τις απολύσεις και έχουν μεριμνήσει σχετικά για τους εργαζομένους τους,

               –οι προτεινόμενες δράσεις δεν θα λάβουν χρηματοδοτική υποστήριξη από άλλα ενωσιακά ταμεία ή χρηματοδοτικά μέσα και θα αποφευχθεί οποιαδήποτε διπλή χρηματοδότηση,

               –οι προτεινόμενες δράσεις θα είναι συμπληρωματικές προς τις δράσεις που χρηματοδοτούνται από τα διαρθρωτικά ταμεία,

               –η χρηματοδοτική συνεισφορά του ΕΤΠ θα συμμορφώνεται με τους διαδικαστικούς και ουσιαστικούς κανόνες της Ένωσης για τις κρατικές ενισχύσεις.

               ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Πρόταση προϋπολογισμού

               34.Όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020
                  13
               , οι παρεμβάσεις του ΕΤΠ δεν μπορούν να υπερβούν συνολικά, σε ετήσια βάση, το ποσό των 150 εκατομμυρίων EUR (σε τιμές του 2011).

               35.Η Επιτροπή, αφού εξέτασε την αίτηση υπό το πρίσμα των όρων που προβλέπονται στο άρθρο 13 παράγραφος 1 του κανονισμού ΕΤΠ και αφού έλαβε υπόψη τον αριθμό των στοχευόμενων δικαιούχων, τις προτεινόμενες ενέργειες και το εκτιμώμενο κόστος, προτείνει την κινητοποίηση του ΕΤΠ για το ποσό των 720 000 EUR, που αντιπροσωπεύει το 60 % του συνολικού κόστους των προτεινόμενων ενεργειών, προκειμένου να παρασχεθεί χρηματοδοτική συνεισφορά για την αίτηση.

               36.Η προτεινόμενη απόφαση για κινητοποίηση του ΕΤΠ θα ληφθεί από κοινού από το Ευρωπαϊκό Κοινοβούλιο και το Συμβούλιο, όπως ορίζεται στο σημείο 13 της διοργανικής συμφωνίας της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
                  14
               .

               Συναφείς πράξεις

               37.Ταυτόχρονα με την υποβολή της παρούσας πρότασης για απόφαση κινητοποίησης του ΕΤΠ, η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο πρόταση μεταφοράς του ποσού των 720 000 EUR στην αντίστοιχη γραμμή του προϋπολογισμού.

               38.Ταυτόχρονα με την έγκριση της παρούσας πρότασης απόφασης για κινητοποίηση του ΕΤΠ, η Επιτροπή θα εκδώσει απόφαση για χρηματοδοτική συνεισφορά, μέσω εκτελεστικής πράξης, η οποία θα αρχίσει να ισχύει την ημερομηνία έκδοσης της προτεινόμενης απόφασης για κινητοποίηση του ΕΤΠ από το Ευρωπαϊκό Κοινοβούλιο και το Συμβούλιο.

               Πρόταση

               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

               για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση μετά από αίτηση της Ισπανίας — EGF/2017/006 ES/Γαλικία, είδη ένδυσης

               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006
                  15
               , και ιδίως το άρθρο 15 παράγραφος 4,

               Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
                  16
               , και ιδίως το σημείο 13,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) έχει στόχο να παρέχει στήριξη στους εργαζομένους που απολύονται και στους αυτοαπασχολουμένους των οποίων η δραστηριότητα έχει διακοπεί είτε λόγω των μεγάλων διαρθρωτικών αλλαγών που έχουν επέλθει στη μορφή του παγκόσμιου εμπορίου εξαιτίας της παγκοσμιοποίησης, είτε λόγω της συνέχισης της παγκόσμιας χρηματοπιστωτικής και οικονομικής κρίσης, είτε λόγω μιας νέας παγκόσμιας χρηματοπιστωτικής και οικονομικής κρίσης, και να τους βοηθήσει να επανενταχθούν στην αγορά εργασίας.

               (2)Όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου
                  17
               , οι παρεμβάσεις του ΕΤΠ δεν μπορούν να υπερβούν συνολικά, σε ετήσια βάση, το ποσό των 150 εκατομμυρίων EUR (σε τιμές του 2011).

               (3)Στις 19 Ιουλίου 2017 η Ισπανία υπέβαλε αίτηση για κινητοποίηση του ΕΤΠ λόγω απολύσεων στον οικονομικό τομέα που ταξινομείται στον κλάδο 14 («κατασκευή ειδών ένδυσης») της στατιστικής ταξινόμησης των οικονομικών δραστηριοτήτων στην Ευρωπαϊκή Κοινότητα («NACE») αναθεώρηση 2, στην επιπέδου 2 της ονοματολογίας των εδαφικών στατιστικών μονάδων («NUTS
                  18
               ») περιφέρεια της Γαλικίας (ES11) στην Ισπανία. Η αίτηση συμπληρώθηκε με πρόσθετες πληροφορίες σύμφωνα με το άρθρο 8 παράγραφος 3 του κανονισμού (ΕΕ) αριθ. 1309/2013. Η εν λόγω αίτηση πληροί τις απαιτήσεις για τον καθορισμό χρηματοδοτικής συνεισφοράς από το ΕΤΠ, οι οποίες ορίζονται στο άρθρο 13 του κανονισμού (ΕΕ) αριθ. 1309/2013.

               (4)Σύμφωνα με το άρθρο 4 παράγραφος 2 του κανονισμού (ΕΕ) αριθ. 1309/2013, η αίτηση της Ισπανίας θεωρείται παραδεκτή, δεδομένου ότι οι απολύσεις έχουν σοβαρό αντίκτυπο στην απασχόληση και στην τοπική οικονομία.

               (5)Επομένως, το ΕΤΠ θα πρέπει να κινητοποιηθεί για τη χορήγηση χρηματοδοτικής συνεισφοράς ύψους 720 000 EUR σχετικά με την αίτηση που υπέβαλε η Ισπανία.

               (6)Προκειμένου να ελαχιστοποιηθεί ο χρόνος που χρειάζεται για την κινητοποίηση του ΕΤΠ, η παρούσα απόφαση θα πρέπει να εφαρμοστεί από την ημερομηνία της έκδοσής της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Στο πλαίσιο του γενικού προϋπολογισμού της Ένωσης για το οικονομικό έτος 2018, το Ευρωπαϊκό Ταμείο Προσαρμογής στην Παγκοσμιοποίηση κινητοποιείται για την παροχή ποσού 720 000 EUR σε πιστώσεις ανάληψης υποχρεώσεων και σε πιστώσεις πληρωμών.

               Άρθρο 2

               Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται από [την ημερομηνία της έκδοσής της]
                  19*.

               Βρυξέλλες,

                  Για το Ευρωπαϊκό Κοινοβούλιο
                        Για το Συμβούλιο

                  Ο Πρόεδρος
                        Ο Πρόεδρος

                     (1)

                        ΕΕ L 347 της 20.12.2013, σ. 855.

                     (2)

                        Κατά την έννοια του άρθρου 3 του κανονισμού ΕΤΠ.

                     (3)

                        Κανονισμός (ΕΕ) αριθ. 1046/2012 της Επιτροπής, της 8ης Νοεμβρίου 2012, για την εφαρμογή του κανονισμού (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου για τη θέσπιση μιας κοινής ονοματολογίας των εδαφικών στατιστικών μονάδων (NUTS), όσον αφορά τη διαβίβαση των χρονοσειρών για τη νέα περιφερειακή κατανομή (ΕΕ L 310 της 9.11.2012, σ. 34).

                     (4)

                        ΕΕ L 393 της 30.12.2006, σ. 1.

                     (5)

                        Σύμφωνα με το άρθρο 7 τέταρτο εδάφιο του κανονισμού (ΕΕ) αριθ. 1309/2013.

                     (6)

                        Με βάση την παγκοσμιοποίηση του εμπορίου: EGF/2017/006 ES/Γαλικία — είδη ένδυσης (η υπόθεση που αποτελεί αντικείμενο της παρούσας πρότασης απόφασης), καθώς και EGF/2007/008 MT — κλωστοϋφαντουργικά προϊόντα, COM(2008) 94 τελικό, και EGF/2010/003 ES/Γαλικία — κλωστοϋφαντουργικά προϊόντα, COM(2010) 437 τελικό. Με βάση την παγκόσμια χρηματοπιστωτική και οικονομική κρίση: EGF/2009/018 LT — είδη ένδυσης, COM(2010) 56, και EGF/2010/014 SI —Mura, COM(2010) 582 τελικό.

                     (7)

                        Πηγή: Cointega, συνομοσπονδία εταιρειών που δραστηριοποιούνται στον τομέα της μόδας σε είδη κλωστοϋφαντουργίας στη Γαλικία (www.cointega.com).

                     (8)

                        Όνομα της περιοχής στα γαλικιανά και στα ισπανικά.

                     (9)

                        20 EUR ανά ημέρα, όταν ο αριθμός των εξαρτώμενων προσώπων είναι δύο ή περισσότερα.

                     (10)

                        Για την αποφυγή δεκαδικών ψηφίων, το εκτιμώμενο κόστος ανά εργαζόμενο έχει στρογγυλοποιηθεί. Ωστόσο, η στρογγυλοποίηση δεν επηρεάζει το συνολικό κόστος κάθε μέτρου, το οποίο παραμένει ως έχει στην αίτηση που υπέβαλε η Ισπανία.

                     (11)

                        Η διαφορά των συνολικών ποσών οφείλεται στη στρογγυλοποίηση.

                     (12)

                        Η Xunta de Galicia και ειδικότερα η Consellería de Facenda — Dirección General de política financiera, tesoro y fondos europeos / Servicio de inspección y control de fondos comunitarios σε συνεργασία με την Consellería de Economía, Emprego e Industria — Secretaría Xeral de Emprego / Subdirección Xeral de Relacións Laborais θα είναι ο ενδιάμεσος φορέας για τη διαχειριστική αρχή.

                     (13)

                        ΕΕ L 347 της 20.12.2013, σ. 884.

                     (14)

                        ΕΕ C 373 της 20.12.2013, σ. 1.

                     (15)

                        ΕΕ L 347 της 20.12.2013, σ. 855.

                     (16)

                        ΕΕ C 373 της 20.12.2013, σ. 1.

                     (17)

                        Κανονισμός του Συμβουλίου (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).

                     (18)

                        Κανονισμός (ΕΕ) αριθ. 1046/2012 της Επιτροπής, της 8ης Νοεμβρίου 2012, για την εφαρμογή του κανονισμός (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου για τη θέσπιση μιας κοινής ονοματολογίας των εδαφικών στατιστικών μονάδων (NUTS), όσον αφορά τη διαβίβαση των χρονοσειρών για τη νέα περιφερειακή κατανομή (ΕΕ L 310 της 9.11.2012, σ. 34).

                     (19)
                  *
                        Η ημερομηνία θα εισαχθεί από το Κοινοβούλιο πριν από τη δημοσίευση στην ΕΕ.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.1.2018
            COM(2018) 27 final
            2018/0009(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη σύναψη, εξ ονόματος της Ευρωπαϊκής Ένωσης, της τροποποίησης 1 του μνημονίου συνεργασίας ΝΑΤ-I-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης

               ΑΙΤΙΟΛΟΓΙΚΗ ΕΚΘΕΣΗ

               1ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Οι αεροπορικές μεταφορές αποτελούν προτεραιότητα της πολιτικής μεταφορών της Ευρωπαϊκής Ένωσης. Στόχος της Επιτροπής είναι η δημιουργία συστήματος αεροπορικών μεταφορών υψηλών επιδόσεων το οποίο να παρέχει αδιάλειπτη, ασφαλή και αποτελεσματική κινητικότητα επιβατών και εμπορευμάτων, προς όφελος πολιτών και επιχειρήσεων. Προς τούτο απαιτούνται υψηλών επιδόσεων συστήματα διαχείρισης της εναέριας κυκλοφορίας (ATM), ικανά να αντιμετωπίσουν τις σημερινές και τις μελλοντικές προκλήσεις στον τομέα των αεροπορικών μεταφορών όσον αφορά την αύξηση της χωρητικότητας και της ασφάλειας, μειώνοντας παράλληλα τις περιβαλλοντικές επιπτώσεις των πτήσεων και το κόστος παροχής υπηρεσιών αεροναυτιλίας.

               Από το 2004, η Ευρωπαϊκή Ένωση έχει αναλάβει να βελτιώσει τις επιδόσεις της ATM στην Ευρώπη, μεταρρυθμίζοντας τον τρόπο διαχείρισης και οργάνωσης της εναέριας κυκλοφορίας, αλλά επίσης εκσυγχρονίζοντας και εναρμονίζοντας την ευρωπαϊκή υποδομή ATM, με την πρωτοβουλία Ενιαίος Ευρωπαϊκός Ουρανός (ΕΕΟ)
                  1
               . Η ολοκλήρωση του ΕΕΟ είναι ένας από τους κύριους στόχους της στρατηγικής αερομεταφορών στην Ευρώπη, ο οποίος εγκρίθηκε από την Επιτροπή στις 7.12.2015
                  2
                και αναφέρεται ως μία από τις πλέον θεμελιώδεις προκλήσεις που επηρεάζουν σήμερα τις επιδόσεις και την ανταγωνιστικότητα του αεροπορικού συστήματος της Ευρωπαϊκής Ένωσης. Το έργο SESAR (ερευνητικό πρόγραμμα ΑΤΜ του Ενιαίου Ευρωπαϊκού Ουρανού) είναι η τεχνολογική συνιστώσα του SES. Αποσκοπεί στον καθορισμό, την ανάπτυξη, την επικύρωση και την εγκατάσταση νέων τεχνολογιών και επιχειρησιακών διαδικασιών που συμβάλλουν στην ενίσχυση των επιδόσεων των συστημάτων ATM στην Ευρώπη.

               Οι αεροπορικές μεταφορές είναι παγκόσμια δραστηριότητα που στηρίζεται σε μεγάλο βαθμό στην παγκόσμια διαλειτουργικότητα των συστημάτων ATM, η οποία εγγυάται ασφαλείς, αποτελεσματικές και οικονομικά αποδοτικές πτήσεις εντός και μεταξύ διαφορετικών περιοχών του κόσμου. Η παγκόσμια διαλειτουργικότητα μπορεί να επιτευχθεί μόνο με την αποτελεσματική και συνεχή συνεργασία με άλλες περιοχές. Οι ΗΠΑ εκσυγχρονίζουν επίσης την ATM, ιδίως μέσω του προγράμματος NextGen, το οποίο διαχειρίζεται η Ομοσπονδιακή Υπηρεσία Πολιτικής Αεροπορίας (FAA). Τα προγράμματα SESAR και NextGen αποτελούν σήμερα σημεία αναφοράς σε παγκόσμιο επίπεδο σε ό,τι αφορά τον εκσυγχρονισμό της ATM. Αμφότερες οι πρωτοβουλίες έχουν ως στόχο τη βελτίωση της χωρητικότητας των υφιστάμενων συστημάτων τους με την αυξημένη αυτοματοποίηση, την αυξημένη ανταλλαγή πληροφοριών, νέες προσεγγίσεις για τα σχέδια πτήσης και τις διαδρομές των πτήσεων, νέες μεθόδους διαχωρισμού και εκτεταμένη χρήση δορυφορικής τεχνολογίας. Εν προκειμένω, η παγκόσμια διαλειτουργικότητα αποτελεί βασικό στόχο στον σχεδιασμό της ανάπτυξης συστημάτων ATM και είναι, συνεπώς, μία από τις βασικές απαιτήσεις τόσο του SESAR όσο και του NextGen.

               Έχοντας κοινό στόχο ασφαλέστερες και αποδοτικότερες αεροπορικές μεταφορές, το 2011, η Ευρωπαϊκή Ένωση και οι Ηνωμένες Πολιτείες της Αμερικής υπέγραψαν το μνημόνιο συνεργασίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης στην έρευνα και ανάπτυξη στον τομέα της πολιτικής αεροπορίας (ΜΣ). Οι δραστηριότητες συνεργασίας που διεξήχθησαν μέχρι σήμερα βάσει του μνημονίου συνεργασίας αφορούν κυρίως την ATM, και ειδικότερα τη συνεργασία στον τομέα της έρευνας και ανάπτυξης (Ε&Α) μεταξύ των προγραμμάτων SESAR και NextGen.

               Την περίοδο εκείνη, τα δύο αυτά προγράμματα βρίσκονταν αμφότερα σε στάδιο έρευνας και ανάπτυξης, γεγονός το οποίο δικαιολογούσε την αρχική εστίαση της συνεργασίας στις δραστηριότητες έρευνας, ανάπτυξης και επικύρωσης. Η συνεργασία βάσει του μνημονίου συνεργασίας, ιδίως μεταξύ του SESAR και του NextGen, έχει φθάσει σε υψηλό επίπεδο ωριμότητας και έχει δώσει σημαντικά αποτελέσματα όσον αφορά την προώθηση της παγκόσμιας διαλειτουργικότητας των συστημάτων ATM. Ως εκ τούτου, τα δύο συμβαλλόμενα μέρη διερεύνησαν τη δυνατότητα επέκτασης του πεδίου συνεργασίας σε θέματα που αφορούν την εγκατάσταση συστημάτων ATM. Με βάση τα ανωτέρω, το Συμβούλιο εξουσιοδότησε την Επιτροπή στις 8 Μαΐου 2017 να διαπραγματευτεί με την FAA την τροποποίηση του μνημονίου συνεργασίας, ώστε το πεδίο εφαρμογής του να επεκταθεί για να καλύπτει την εγκατάσταση. Οι τρεις βασικοί διαπραγματευτικοί στόχοι ήταν οι εξής:

               1)
                     η επέκταση του πεδίου εφαρμογής του υφιστάμενου μνημονίου συνεργασίας για την Ε&Α στον τομέα της πολιτικής αεροπορίας, ώστε να συμπεριληφθεί το πλήρες φάσμα του εκσυγχρονισμού της ATM (δηλαδή Ε&Α, επικύρωση, επίδειξη, εγκατάσταση), συμπεριλαμβανομένων των αναδυόμενων αεροπορικών πεδίων και άλλων τομέων ATM του Ενιαίου Ευρωπαϊκού Ουρανού, πέραν της τεχνολογίας·

               2)
                     ο εξορθολογισμός και η βελτιστοποίηση των ρυθμίσεων διακυβέρνησης του μνημονίου συνεργασίας και των παραρτημάτων και των προσαρτημάτων του·

               3)
                     η διαπραγμάτευση συγκεκριμένων ρυθμίσεων συνεργασίας όσον αφορά την εγκατάσταση ATM, με παράλληλη διατήρηση των υφιστάμενων ρυθμίσεων σχετικά με τη «συνεργασία των SESAR-NextGen για παγκόσμια διαλειτουργικότητα» και τη «συνεργασία για μετρήσεις των επιδόσεων της ATM», δεόντως προσαρμοσμένες στο νέο πλαίσιο.

               Η τροποποίηση του μνημονίου συνεργασίας αποτέλεσε αντικείμενο διαπραγμάτευσης μεταξύ της Επιτροπής και της FAA και, με βάση αντίστοιχη απόφαση του Συμβουλίου, υπογράφηκε εξ ονόματος της Ένωσης, η δε παρούσα απόφαση έπεται της διαδικασίας έγκρισης της τροποποίησης.

               •Συνοχή με τις ισχύουσες διατάξεις στον τομέα πολιτικής

                  Η προτεινόμενη τροποποίηση του μνημονίου συνεργασίας συνάδει πλήρως με τη στρατηγική για τις αερομεταφορές στην Ευρώπη, την πολιτική για τον Ενιαίο Ευρωπαϊκό Ουρανό, το πρόγραμμα SESAR και τη σχετική νομοθεσία. Η στρατηγική υπογραμμίζει τη σημασία της ολοκλήρωσης του Ενιαίου Ευρωπαϊκού Ουρανού με την εφαρμογή ενός πλήρως βελτιστοποιημένου ευρωπαϊκού συστήματος διαχείρισης της εναέριας κυκλοφορίας, το οποίο θα μειώσει το κόστος που προκύπτει από τις ανεπάρκειες (καθυστερήσεις και μεγαλύτερες διαδρομές κ.λπ.). Η υλοποίηση του προγράμματος SESAR διαδραματίζει θεμελιώδη ρόλο στην εν λόγω υλοποίηση, καθώς και στην ισχυρή και αποτελεσματική συνεργασία με τις ΗΠΑ, προκειμένου να διασφαλιστεί η ευθυγράμμιση και η διαλειτουργικότητα των αντίστοιχων συστημάτων διαχείρισης της εναέριας κυκλοφορίας.

               •Συνοχή με άλλες πολιτικές της Ένωσης

                  Η παρούσα πρωτοβουλία συνάδει με τις πολιτικές προτεραιότητες της Επιτροπής όσον αφορά την εσωτερική αγορά, την ανάπτυξη και την απασχόληση, καθώς και με τον ρόλο της Ευρωπαϊκής Ένωσης ως παγκόσμιου παράγοντα. Η σύσταση είναι σύμφωνη με την πολιτική της ΕΕ για την έρευνα και την καινοτομία, καθώς και με την πολιτική για τα διευρωπαϊκά δίκτυα, στην οποία βασίζονται τα πλαίσια έρευνας και ανάπτυξης και εγκατάστασης του SESAR.

               2.ΝΟΜΙΚΗ ΒΑΣΗ

               •Νομική βάση

                  Νομική βάση της παρούσας πρότασης είναι το άρθρο 100 παράγραφος 2 σε συνδυασμό με το άρθρο 218 παράγραφος 6 στοιχεία α) της Συνθήκης για τη λειτουργία της Ευρωπαϊκής Ένωσης.

               3.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

                  Η Επιτροπή κάλεσε την κοινή επιχείρηση SESAR και το όργανο εγκατάστασης του SESAR να συμμετάχουν στη διαδικασία των διαπραγματεύσεων, και οι οργανισμοί αυτοί ενέκριναν τα αποτελέσματα των διαπραγματεύσεων. Οι οργανισμοί αυτοί αντιπροσωπεύουν ευρεία πλατφόρμα ενδιαφερομένων στον τομέα της αεροπορίας που μπορούν ενδεχομένως να ωφεληθούν από το τροποποιημένο μνημόνιο συνεργασίας. Η Επιτροπή πραγματοποίησε επίσης διαβουλεύσεις με τα κράτη μέλη, μέσω της ειδικής επιτροπής που συστάθηκε από το Συμβούλιο για το μνημόνιο συνεργασίας πριν από τη μονογράφηση των σχεδίων κειμένων.

               •Συλλογή και χρήση εμπειρογνωσίας

                  Τεχνική εμπειρογνωσία κατά τη διάρκεια των διαπραγματεύσεων παρείχαν η κοινή επιχείρηση SESAR, το όργανο εγκατάστασης του SESAR και ο Eurocontrol. Νομική εμπειρογνωσία παρείχε η Νομική Υπηρεσία της Επιτροπής. Δεν υπήρξε ανάγκη προσφυγής σε κανέναν άλλο εξωτερικό εμπειρογνώμονα.

               •Εκτίμηση επιπτώσεων

                  Η πρόταση βασίζεται εξ ολοκλήρου στους ίδιους στόχους και στις ίδιες αρχές που διέπουν το υφιστάμενο μνημόνιο συνεργασίας. Η επέκταση του πεδίου συνεργασίας μεταξύ της Ένωσης και των ΗΠΑ σε όλες τις φάσεις εκσυγχρονισμού της ATM, συμπεριλαμβανομένης της εγκατάστασης, αποτελεί φυσική εξέλιξη των εργασιών που πραγματοποιήθηκαν με επιτυχία βάσει του υπάρχοντος μνημονίου συνεργασίας. Η πρωτοβουλία δεν έχει ως στόχο τη δημιουργία νέων προγραμμάτων ή χρηματοδοτικών μηχανισμών και, ως εκ τούτου, όπως αναφέρεται στον χάρτη πορείας δεν πραγματοποιήθηκε εκτίμηση επιπτώσεων.

                  Όπως αναφέρεται στην πρόταση της Επιτροπής σχετικά με την έναρξη διαπραγματεύσεων για την τροποποίηση του μνημονίου συνεργασίας, η καλύτερη επιλογή ήταν να τροποποιηθεί το πεδίο εφαρμογής του υφιστάμενου μνημονίου συνεργασίας, ώστε να καλύπτει όλες τις φάσεις εκσυγχρονισμού της ATM, συμπεριλαμβανομένης της εγκατάστασης, εντός του πεδίου της πολιτικής για τον Ενιαίο Ευρωπαϊκό Ουρανό, και παράλληλα να περιοριστεί το πεδίο συνεργασίας επί θεμάτων πολιτικής αεροπορίας που δεν άπτονται της ATM στον τομέα της έρευνας και της ανάπτυξης. Το πλεονέκτημα αυτής της προσέγγισης είναι ότι το μνημόνιο συνεργασίας θα εξακολουθήσει να καλύπτει τη συνεργασία σε οποιοδήποτε ζήτημα πολιτικής αεροπορίας εκτός της ATM στον τομέα της έρευνας και της ανάπτυξης, και ότι παράλληλα διατηρεί το δεσμευτικό πλαίσιο συνεργασίας με τις ΗΠΑ που έχει ήδη αποτελέσει αντικείμενο διαπραγμάτευσης.

               •4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η παρούσα πρόταση δεν συνεπάγεται πρόσθετες δημοσιονομικές επιπτώσεις. Οι δραστηριότητες που θα πραγματοποιηθούν βάσει του τροποποιημένου μνημονίου συνεργασίας θα διεξαχθούν βάσει των υφιστάμενων μέσων και των αντίστοιχων χρηματοδοτικών κονδυλίων και προγραμμάτων εργασίας τους, όπως το πολυετές πρόγραμμα εργασιών SESAR 2020 της κοινής επιχείρησης SESAR και η σύμβαση-πλαίσιο εταιρικής σχέσης με το όργανο εγκατάστασης του SESAR.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Οι δραστηριότητες έρευνας, ανάπτυξης και επικύρωσης που σχετίζονται με το μνημόνιο συνεργασίας θα εξακολουθήσουν να προγραμματίζονται και να παρακολουθούνται από την κοινή επιχείρηση SESAR. Οι δραστηριότητες εγκατάστασης προγραμματίζονται και παρακολουθούνται από το όργανο εγκατάστασης του SESAR στο πλαίσιο των ειδικών συμφωνιών επιχορήγησης που έχουν υπογραφεί με την Επιτροπή. Η Επιτροπή θα παρακολουθεί και θα εποπτεύει τη συνολική πρόοδο εφαρμογής του μνημονίου συνεργασίας με τους καθιερωμένούς μηχανισμούς υποβολής εκθέσεων των εν λόγω δύο οργανισμών σύμφωνα με τα υποκείμενα νομικά και συμβατικά πλαίσια και με τους μηχανισμούς υποβολής εκθέσεων της διακυβέρνησης του μνημονίου συνεργασίας.

               •Αναλυτική επεξήγηση των επιμέρους διατάξεων της πρότασης

               Η προτεινόμενη απόφαση αποσκοπεί να καταστεί δυνατή η έναρξη ισχύος της τροποποίησης 1 του μνημονίου συνεργασίας, η οποία υπογράφηκε από τους εκπροσώπους της Ένωσης και των Ηνωμένων Πολιτειών με βάση αντίστοιχη απόφαση του Συμβουλίου. Η τροποποίηση περιλαμβάνει το αναθεωρημένο κύριο κείμενο του μνημονίου συνεργασίας και αναθεωρημένο παράρτημα 1 («Εκσυγχρονισμός της ATM και παγκόσμια διαλειτουργικότητα»), το οποίο περιλαμβάνει:

               –Προσάρτημα 1: «Συνεργασία των SESAR-NextGen για έρευνα, ανάπτυξη, επικύρωση και παγκόσμια διαλειτουργικότητα», το οποίο περιλαμβάνει επίσης πέντε συνημμένα:

               1)«Συνεργασία των SESAR-NextGen σχετικά με οριζόντιες δραστηριότητες για παγκόσμια διαλειτουργικότητα»·

               2)«Συνεργασία των SESAR-NextGen σχετικά με τη διαχείριση πληροφοριών για παγκόσμια διαλειτουργικότητα»·

               3)«Συνεργασία των SESAR-NextGen σχετικά με τη διαχείριση τροχιών για παγκόσμια διαλειτουργικότητα»·

               4)«Συνεργασία των SESAR-NextGen σχετικά με τις επικοινωνίες, την πλοήγηση και την επιτήρηση (CNS) και την αερομεταφερόμενη διαλειτουργικότητα για παγκόσμια διαλειτουργικότητα»·

               5)«Συνεργασία των SESAR-NextGen σχετικά με συνεργατικά έργα για παγκόσμια διαλειτουργικότητα»·

               –Προσάρτημα 2: «Συνεργασία για τη μέτρηση των επιδόσεων της διαχείρισης της εναέριας κυκλοφορίας»·

               –Προσάρτημα 3: «Συνεργασία των SESAR-NextGen για δραστηριότητες εγκατάστασης και παγκόσμια διαλειτουργικότητα».

               Το παράρτημα 1 και το προσάρτημα 3 είναι εξ ολοκλήρου νέα έγγραφα. Το παράρτημα 1 αφορά την επέκταση του πεδίου εφαρμογής του μνημονίου συνεργασίας σε όλες τις δραστηριότητες εγκατάστασης συστημάτων ATM και τροποποιεί τους μηχανισμούς διακυβέρνησης, ενώ στο προσάρτημα 3 περιγράφονται οι ρυθμίσεις συνεργασίας στον τομέα της εγκατάστασης συστημάτων ATM.

               Η παρούσα πρόταση καθορίζει επίσης τον ρόλο της Ευρωπαϊκής Επιτροπής στη διακυβέρνηση του μνημονίου συνεργασίας. Η Ευρωπαϊκή Ένωση εκπροσωπείται στο μνημόνιο συνεργασίας και σε όλες τις σχετικές εκτελεστικές ρυθμίσεις (παραρτήματα και προσαρτήματα) από την Ευρωπαϊκή Επιτροπή.

               Η προτεινόμενη τροποποίηση δεν μεταβάλλει τον αρχικό ρόλο της ειδικής επιτροπής στη διακυβέρνηση του μνημονίου συνεργασίας. Στην προτεινόμενη απόφαση για τη σύναψη της τροποποίησης 1 του μνημονίου συνεργασίας καθορίζονται τα καθήκοντα που απαιτούν εκ των προτέρων διαβούλευση με την ειδική επιτροπή και τα καθήκοντα, κυρίως διοικητικά ή σχετικά με την εφαρμογή του μνημονίου συνεργασίας, τα οποία η Επιτροπή μπορεί να εκτελέσει με δική της αρμοδιότητα.

               2018/0009 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη σύναψη, εξ ονόματος της Ευρωπαϊκής Ένωσης, της τροποποίησης 1 του μνημονίου συνεργασίας ΝΑΤ-I-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α),

               Έχοντας υπόψη την πρόταση της Ευρωπαϊκής Επιτροπής,

               Έχοντας υπόψη τη σύμφωνη γνώμη του Ευρωπαϊκού Κοινοβουλίου,

               Εκτιμώντας τα ακόλουθα:

               (1)Σύμφωνα με την απόφαση [XXX] του Συμβουλίου, της [ΧΧΧΧΧ], η τροποποίηση 1 του μνημονίου συνεργασίας NAT-I-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης υπεγράφη στις 13 Δεκεμβρίου 2017, με την επιφύλαξη της σύναψής της σε μεταγενέστερη ημερομηνία.

               (2)Η τροποποίηση 1 του μνημονίου συνεργασίας διευρύνει το πεδίο συνεργασίας μεταξύ των μερών σε όλες τις φάσεις εκσυγχρονισμού της διαχείρισης της εναέριας κυκλοφορίας, συμπεριλαμβανομένων των δραστηριοτήτων εγκατάστασης, με στόχο την εξασφάλιση παγκόσμιας διαλειτουργικότητας, και τροποποιεί τη δομή και τη διακυβέρνηση του μνημονίου ώστε να βελτιστοποιηθεί η υλοποίηση και η διαχείριση των δραστηριοτήτων συνεργασίας που διεξάγονται βάσει αυτού.

               (3)Είναι αναγκαίο να καθοριστούν διαδικαστικές ρυθμίσεις για τη συμμετοχή της Ένωσης στην εκτελεστική διαχείριση του μνημονίου συνεργασίας,

               (4)Ως εκ τούτου, η τροποποίηση 1 του μνημονίου συνεργασίας θα πρέπει να εγκριθεί εξ ονόματος της Ένωσης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Εγκρίνεται εξ ονόματος της Ένωσης η τροποποίηση 1 του μνημονίου συνεργασίας NAT-I-9406A μεταξύ των Ηνωμένων Πολιτειών της Αμερικής και της Ευρωπαϊκής Ένωσης.

               Η τροποποίηση 1 του μνημονίου συνεργασίας επισυνάπτεται στην παρούσα απόφαση.

               Άρθρο 2

               Ο Πρόεδρος του Συμβουλίου ορίζει το πρόσωπο που είναι αρμόδιο να προβεί, εξ ονόματος της Ένωσης, στην ανταλλαγή διπλωματικών διακοινώσεων που προβλέπεται στο άρθρο II παράγραφος Β της τροποποίησης 1 του μνημονίου συνεργασίας, προκειμένου να εκφραστεί η συναίνεση της Ένωσης να δεσμευτεί από την τροποποίηση 1 του μνημονίου συνεργασίας.

               Άρθρο 3

               Η Επιτροπή, έπειτα από διαβούλευση με ειδική επιτροπή που έχει οριστεί από το Συμβούλιο, καθορίζει τη θέση που λαμβάνει η Ένωση στην εκτελεστική διαχείριση του μνημονίου συνεργασίας και των παραρτημάτων του, η οποία καθορίζεται βάσει του άρθρου III του μνημονίου συνεργασίας, όσον αφορά τα εξής:

               1)την έγκριση πρόσθετων παραρτημάτων και των προσαρτημάτων του μνημονίου συνεργασίας·

               2)την έγκριση τροποποιήσεων των παραρτημάτων και των προσαρτημάτων του μνημονίου συνεργασίας.

               Άρθρο 4

               Με την επιφύλαξη του άρθρου 3, η Επιτροπή δύναται να αναλαμβάνει κατάλληλη δράση βάσει των άρθρων III, IV, V, VII και VIII του μνημονίου συνεργασίας.

               Άρθρο 5

               Η Επιτροπή εκπροσωπεί την Ένωση σε διαβουλεύσεις δυνάμει του άρθρου XI του μνημονίου συνεργασίας.

               Άρθρο 6

               Η Επιτροπή ενημερώνει τακτικά το Συμβούλιο για την εφαρμογή του μνημονίου συνεργασίας.

               Άρθρο 7

               Η παρούσα απόφαση αρχίζει να ισχύει την ημέρα της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κανονισμοί (ΕΚ) αριθ. 549, 550, 551 και 552 του Ευρωπαϊκού Κοινοβουλίου και του Συμβουλίου, της 10.3.2004 (ΕΕ L 96 της 31.3.2004), σ. 1, 10, 20 και 26, όπως τροποποιήθηκαν με τον κανονισμό (ΕΚ) αριθ. 1070/2009 του Ευρωπαϊκού Κοινοβουλίου και του Συμβουλίου, της 21.10.2009 (ΕΕ L 300, 14.11.2009, σ. 34).

                     (2)

                        COM(2015) 598 της 7.12.2015.